text:
I-Independent Democrats igxeka u-Ehrenreich
2013-01-09 15:02
Cape Town - UNobhala weCongress of SA Trade Unions eWestern Cape uTony Ehrenreich, akanazwelo futhi akacabangisisi, njengoba egqugquzele abasebenzi basemapulazini ukuthi bateleke, kusho ilungu lePhalamende eqenjini i-Independent Democrats, uRodney Lentit
“ Kungukuxhashazwa kwabasebenzi basemapulazini okwenziwe nguTony Ehrenreich, ethi abateleke kuqala nje unyaka nesimo sezimali singesihle kahle,” kusho isitatimensde sikaLentit.
"Akwenzayo kuyipolitki nje eshibhile, inhloso yayo okungukuxhaphaza abantu abaswele.
U-Ehrenreich uthe angeke aze ephawule kulokhu kusho kukaLentit.
"Akawafundi yini amaphephandaba. Okwenziwa yiCosatu kuyimizamo yokusiza abasebenzi basemapulazini," kusho u-Ehrenreich.
"Bonke laba basebenzi abahlohlwe ngu-Tony Ehrenreich ukuthi bateleke, ngiyabanxusa bateleke ngokuthula," kuqhuba uLentit.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


c: text/html

text:
Kuboshwe ongqongqoshe eN Cape
2012-11-21 14:04
Johannesburg - Ongqongqoshe ababili baseNorthern Cape bekanye nabanye abantu abahlanu, baboshiwe mayelana nezinsolo zenkohlakalo, ukukhwabanisa kanye nokusebenzisa budedengu imali, kusho uphiko loKlebe.
"Ongqongqoshe ababili kanye nezikhulu ezintathu zakwaSA Social Service
Agency kanye nabanye abantu ababili baboshwe ngamaphoyisa ophiko loKlebe ngoLwesithathu ekuseni," kusho okhulumela uphiko uCaptain Paul Ramaloko.
"Laba babhekene namacala ahlanganisa inkohlakalo yezigidi zamarandi, konke lokhu bekwenzeka eKimberley. Abasolwa kulindeleke bavele ngaphambi kwenkantolo ngoLwesithathu (namhlanje)."
URamaloko uthi ukuboshwa kwalaba kuhlobene nenkohlakalo eyaqala kusukela ngoMeyi 2005 kuya kuDisemba 2009.
"Angeke ngidedele umbiko otheni, abasolwa bengakaveli ngaphambi kwenkantolo," echaza.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA

robotstxt: allowed

filter: keep


text:
Usesibhedlela owesifazane owe entabeni
2013-01-02 07:16
Durban - Owesifazane waseThekwini oneminyaka engu- 41 ubudala, usinde kukubi ewa esuka eweni eliphakeme ngo-30m, eChatsworth.
Abahambisa usizo oluphuthumayo bathi lona wesifazane uyelashwa esibhedlela sendawo.
“Abatakuli basebenze kanzima bezama ukusiza lona wesifazane ebebezama ukumbuyisela phezulu egqumeni awe kulo. Ungeniswe esibhedlela kukubi,” kusho okhulumela abakwaNetcare 911 uSanti Steinmann.
Ayikakabi khona imininingwano ngalokho okuholele ekwenzekeni kwengozi, kusho uSteinman.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
WASHINGTON DC—
Abagcinisihlalo bekhomidi ebona ngokulotshwa kutsha kwesisekelo sombuso bahlangene ngoMvulo becubungula ngenguquko evunyelweneyo esisekelweni sombuso esitsha.
Ngeviki edluleyo uMongemeli Robert Mugabe, inhloko kahulumende uMnu. Morgan Tsvangirai, omunye wabasekeli bakhe uMnu. Arthur Mutambara kunye lomkhokheli welinye lamacele eMDC uMnu. Welshman Ncube bazise ngokuvumelana kwamabandla amathathu akuhulumende womanyano ngesisekelo sombuso esitsha.
Kodwa inhlanganiso evele ikhuthaza ukulotshwa kwesisekelo sombuso esitsha nguzulu hatshi uhulumende eyeNational Constitutional Assembly-NCA, ithi izaqhubeka ikhankasela ukuthi uzulu engamukeli isisekelo sombuso lesi ngoba isithi umsebenzi wokusiloba ungakhokhelwanga nguzulu.
UChris Gande weStudio 7 uxoxe lomgcinisihlalo wogatsha lwabatsha kunhlanganiso ye NCA, uMnu. Alois Dzvairo othi banengi abangasifuniyo isisekelo sombuso esitsha.
Ingxoxo loMnu Alois Dzvairo


text:
Kuboshwe obezama ukushushumbisa idayimane
2012-11-14 10:03
Johannesburg - Indoda edabuka eLebanon ikhalelwe ngamasongo kaSigonyela esikhumulweni sezindiza i-OR Tambo International ngesikhathi ibanjwa izama ukushushumbisa idayimane lesamba esilinganiselwa ku-R20 million, kusho uphiko loKlebe.
Amaphoyisa alunywe indlebe ngomlilsa oneminyaka engu-25 ubudala, obesabhanoyini elilibangise eDubai, kusho okhulumela amaphoyisa uCaptain Paul Ramaloko.
"Sithole izicucu zedayimane ezingu-220, azigwinye ngemuva kokuthi aboshwe."
Ngenyanga kaMashi, omunye odabuka kulona leli lizwe, oneminyaka engu-27 ubudala, waboshwa ngesikhathi ebanjwa nedayimane lenani elingu-R15 million, uRamaloko uthi amaphoyisa akholwa wukuthi laba bayingxenye yesigejana esishushumbisa amadayimane.
Umsolwa uzovela ngaphambi kweNkantolo yeMantshi yaseKempton Park, ngoLwesine.
Uphenyo luyaqhubeka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Akonakele kakhulu kwiBafana - Abahlaziyi
2013-01-09 15:02
Cape Town - Iqembu lesizwe iBafana Bafana lishaywe ngelilodwa eqandeni, lishwaywa
yiNorway ebigijinyelwa ngabafana abancane abanesipiliyoni esingatheni.
Abafundi bahlaziya umdlalo ngokuwubona kwawo.
UPhilani Mtshali uthe: Badlale ibhola elihle kakhulu abafana, amagoli nje angavumanga, bona bebefika epalini.
UCmpiwe Mkethwa uthe: Sizohlala sidliwa uma kusadlala o-Digashu noBongani Khumalo, bekuzoba ngcono ukuba bekufakwe uForman noNtethe noma uFranceman.
USbo Mfeka uthe; Bekumele asheshe aphume uMphela.
ULungelo Buthelezi uthe: IBafana iyazama yona, ukuthi nje ayikahlangani kahle. Uma singahlasela kakhulu, sibe bukhali phambi kwepali ngabagadli ababilii....sisabadinga abadlali abakwazi ukuphoqa njengoRantie, Phala, Serero noMahlangu.
Kona akukubi kakhulu.
UKhonzo Ntokozo uthe: Mina bengizolanda u-Andile Jali ngimfake enkabeni bese ngihambisa uMphela ebuyele kuSundowns yakhe ngoba ayikho lento alandelwe yona.
Ngiphinde ngifake uFransman endaweni kaKhumalo, isizwe sizoba yinhlekisa e-Africa.
ULihle Shezi uthe: UTshabalala kumelwe athi ukushuka ibhetshini, kungene uSerero. Udlala kangcono kakhulu, okunye ekukmele kwenziswe, wukuthi kulandwe uSteven Pienaar.
UMnotho Zikhali uthe: Mina endaweni kaMpela ngabe ngiqale ngoParker noma ngoRantie, kuthi emuva ngiqale ngoMatlaba.
US'mphiwe Luthuli uthe: Abadlali badayisa abaqeqeshi, ibhola abalidlalayo lihle kodwa emdlalweni webhola kudingeka amagoli. Lokhu yikona kanye okwaxoshisa uPitso ngoba abawasebenzisi amathuba abawatholayo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Izinyosi zimvimbele ukungena endliniComment on this story
NQOBIZIZWE ZWANE
USENKINGENI ugogo waseMlazi kwa-A ongakwazi ukungena endlini yakhe ebilungiswa nguMasipala weTheku emuva kokulinyazwa yimvula. Osekuvimbe ugogo manje izinyosi athi zigcwele kwelinye lamakamelo.
UNkk Jemima Mzelemu (73) nomndeni wakhe bayaphoqeleka ukuthi baqhubeke nokuhlala endlini engekho esimeni sokuhlala abantu ngenxa yokusaba ukutinyelwa yizinyosi abathi zigcwele indlu.
UNkk Mzelemu uthe usezibikele ngisho nezikhulu noMnyango wezeZindlu eThekwini okwakuthiwe akabike kuwona uma ehlangabezana nezinkinga kodwa alukho usizo alutholayo.
“Sengibhodloze udonga ngashisa amathayi, ngadiliza ngakha kabusha kodwa lutho ukuhamba izinyosi,” kuzikhalela lo gogo oveze ukuthi okwenza isimo sibe sibi kakhulu wukuthi kunengane encane abasabela ukuthi ingatinyelwa yizinyosi.
Umzukulu wakhe uSandile Mzelemu (25) uthe ikhansela selimgijimise kakhulu ugogo wakhe ehamba yedwa ezama ukuxazulula le nkinga kodwa kungalungi.
Isolezwe lifike kulo muzi izolo lizozibonela, lazithela phezu kwazo izinyosi zibhuza kucaca ukuthi uma ungaphazamisa itane lazo kuyobe uzithintele.
Lo gogo uthe ngaphandle kwezinyosi nayo indlu yakhe ayikho esimeni esikahle, njengoba ethi ama-frame eminyango esemadala.
Ubuye wakhaliswa nawukuthi ababeyilungisa babeyakambisa nje benza sengathi babemlungisela indlu.
“Ingcono yona kunale engihlala kuyo ngoba ingangimboza noma nini uma kunemvula kodwa phela ayilungiswe kukhishwe nalezi zinyosi ngoba akekho umuntu ongalala endlini enezinyosi ezingaka, ikakhulukazi njengoba kunengane encane,” kusho uNkk Mzelemu.
Ikhansela lakule ndawo, uMnuz Mthokozisi Nojiyeza, oqhamuke kungalindelwe, kuvele kwacaca ukuthi ubeqala ukuzobona le ndlu. UNojiyeza ubebabaza ethi ayikho le nto eyenziwe kulo muzi kufanele uqale phansi ulungiswe.
“Ukubhodloza udonga kuyimoshe kakhulu le ndlu kanti futhi angazi ukuthi yini bengawashintshanga ama-frame omnyango. Akupendiwe futhi nakahle,” kusho uNojiyeza.
Uthembise ukulusukumela lolu daba wathi kusasa (namuhla) uzokhuluma nabo bonke abathintekayo ilungiswe indlu ngokukhulu ukushesha ukuze kusizakale ugogo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Isibhedlela sisolwa ngokuhahabeza oweDA
2011-10-18 16:29
Johannesburg - Isibhedlela iChris Hani Baragwanath sisolwa ngokuvimbela lowo oyiLungu lePhalamende kuDA ukuba angene emasangweni alesi sibhedlela.
"Angisona isigebengu, kodwa namhlanje ekuseni nginqatsheliwe ukuba ngibeke umcondo wami emagcekeni aseChris Hani-Baragwanath, ngivinjwa onogada," kusho uBloom.
Ube esethwebula isithombe sakhe esinamekwe endlini yonogada.
"Onogada bathi bayalelwe ukuba bangivimbe," esho.
Uthe kungumsebenzi wakhe njengelungu lesiShayamthetho eGauteng ukuba ahlole ukuthi ngabe konke kusahamba kahle yini ezikhungweni zikahulumeni.
Okhulumela lesi sibhedlela uNkosiyethu Mazibuko uthe akazi lutho ngesithombe sikaBloom esinanyekiwe wathi le mibiko ingamampunge.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- SAPA


text:
WASHINGTON DC—
Umayor wedolobho le Victoria Falls uMnu. Nkosilathi Jiyane uthi katshelwanga ngomhlangano omkhulu ophathelane lezamadayimana okumele wenziwe kulelo dolobho kusukela ngoMvulo.
Umnu. Jiyane uthi ugatsha lwezemigodi kanye lenkampani kahulumende eye Zimbabwe Mining Development Corporation ayimtsheli ngomhlangano lo owe Zimbabwe Diamond Conference.
Okhangelelwe ukuvulwa okusemthethweni nguMnu. Abbey Chikane omele inhlanganiso yama dayimana eye Kimberley Certification Process kwele Zimbabwe. Umhlangano lo ukhangelelwe ukungenwa ngabantu abedlula inkulungwane ezinhlanu – 5,000 abavela emazweni atshiyeneyo.
Kunengi okukhangelelwe ukuhluzwa emhlanganweni lo okugoqela ukuthenga lokuthengiswa kwamadayimana embiwa eChiyadzwa esabelweni se Manicaland.
Inhlanganiso ezizimele zodwa zithi akuqondakali ukuthi amadayimana la ayangaphi njengoba lohulumende engatholi mali ecatshangelwa ukuthi itholakala ekuthengiseni amadayimana la.
Umnu. Jiyane uthi kukhona okufihlwayo okungavela emhlanganweni lo.
Ingxoxo Esiyenze LoMnu. Nkosilathi Jiyane


text:
Kugxekwa iphoyisa ngolwaseMarikana
2012-10-30 12:53
Johannesburg - Uchwepheshe ekuhloleni indawo yesigameko oyiphoyisa wahluleka ukuchibiyela kahle umqulu ngokudutshulwa kwabavukuzi ebabebhikisha, kusho ikhomishana yophenyo ngodaba lwaseMarikana ngoLwesibili.
Izindaba zeSABC zibike ukuthi lokhu kube ngumbono kaDumisa Ntsebeza, nomele imindeni yezisulu ezabulawa ngesikhathi zidutshulwa amaphoyisa ngasemayini iLonmin, eNorth West.
Usole iphoyisa uLieutenant Colonel Cornelius Johannes Botha ngokungalandeli imigudu efanele ngesikhathi ebika ngalolu daba.
UBotha uphendule ngokuthi akakwazanga ukulandela le migudu ngenxa yokuphuthuma kwesimo.
NgoMsombuluko, uNtsebeza uqale ukupheka uBotha ngemibuzo ngosuku lwesibhicongo sika-Agasti 16.
Le khomishana, eholwa nguJaji Ian Farlam, iqale ukulalela izimvo zomphakathi ngalolu daba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushubile embhikishweni wabasemapulazini
2013-01-10 15:01
De Doorns - Amaphoyisa avulele ngezinhlamvu zenjoloba ezama ukuhlakaza amakhulu abasebenzi basemapulazini abhikishela ukuthola amaholo angcono, osukwini lesibili lombhikisho onodlame kulendawo ejwayele ukuba nokuthula eWinelands.
Amaphoyisa nabasebenzi balwelwa ngasemgwaqeni omkhulu u-N1, nokudala isiminyaminya nokuvalwa kwamadolobha amancane kulendawo.
Ababhikishi ngaseDe Doorns bashise umlilo baphosa amatshe bebhekise ezimotweni zamaphoyisa, okuphoqe amaphoyisa abedlubhe ezawo ziphelele ukuba aphendule ngezinhlamvu zenjoloba kanye nosi olukhalisa unyembezi.
Isixuku sihlakazekile kodwa saphinde sahlangana futhi, ungaze ufunge ukuthi kudlalwa umacashelana kulendawo enkulukazi ekukhiqizeni iwayini e-Afrika.
Abasebenzi basemapulazini ngoLwesithathu baqale phansi isiteleka eWestern Cape befuna kubuyekezwe amaholo abawatholayo.
Izinkulungwane zabasebenzi ezibeke phansi amathuluzi ngemuva kwezingxoxo ezingabanga yimpumelelo kulandela ukuma kokusebenza kwangenyanga edlule okwadlula nemiphefumulo yababili.
Abasebenzi bafuna ukukhushulelwa amaholo asuke ku-R69 aye ku-R150 ngelanga.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
NGOKUKAJOHANE 3
UJesu ukhuluma noNikodemu
1-Kwakukhona umuntu wakubaFarisi, nguNikodemu igama lakhe, isikhulu sabaJuda. 2-Lowo-ke weza kuye ebusuku, wathi kuye: “Rabi, siyazi ukuthi ungumfundisi ovele kuNkulunkulu, ngokuba akakho ongenza lezi zibonakaliso ozenzayo, uma uNkulunkulu engenaye.”
3-UJesu waphendula, wathi kuye: “Ngiqinisile, ngiqinisile ngithi kuwe: Uma umuntu engazalwa ngokusha, angewubone umbuso kaNkulunkulu.”
4UNikodemu wathi kuye: “Umuntu angazalwa kanjani esemdala na? Angangena ngokwesibili esiswini sikanina, azalwe, na?”
5-Waphendula uJesu, wathi: “Ngiqinisile, ngiqinisile ngithi kuwe: Uma umuntu engazalwa ngamanzi nangoMoya, angengene embusweni kaNkulunkulu. 6-Lokho okuzelwe yinyama kuyinyama; nalokho okuzelwe nguMoya kungumoya. 7Ungamangali ngokuba ngithe kuwe: ‘Nimelwe ukuzalwa ngokusha.’ 8-Umoya uphephetha lapha uthanda khona; uyaluzwa udumo lwawo, kodwa kawazi lapho uvela khona nalapho uya khona; banjalo bonke abazelwe nguMoya.”
9UNikodemu waphendula, wathi kuye: “Lokhu kungenzeka kanjani na?”
10UJesu waphendula, wathi kuye: “Wena ungumfundisi ka-Israyeli, awukwazi lokhu na? 11-Ngiqinisile, ngiqinisile ngithi kuwe: Sikhuluma esikwaziyo, sifakaza ngesikubonileyo; kepha anibamukeli ubufakazi bethu. 12Nxa nginitshelile okomhlaba, kanakholwa; ningakholwa kanjani, uma nginitshela okwasezulwini na? 13-Akakho owenyukele ezulwini, kuphela yena owehla ezulwini, iNdodana yomuntu. 14-Njengokuba uMose waphakamisa inyoka ehlane, kanjalo iNdodana yomuntu imelwe ukuphakanyiswa 15-ukuba yilowo nalowo okholwa yiyo abe nokuphila okuphakade.
16-“Ngokuba uNkulunkulu walithanda izwe kangaka, waze wanikela ngeNdodana yakhe ezelwe yodwa ukuba yilowo nalowo okholwa yiyo angabhubhi, kodwa abe nokuphila okuphakade. 17Ngokuba uNkulunkulu kayithumelanga iNdodana ezweni ukuba yahlulele izwe, kodwa ukuba izwe lisindiswe ngayo. 18-Okholwa yiyo kahlulelwa; ongakholwa usahlulelwe, lokhu engakholwanga egameni leNdodana ezelwe yodwa kaNkulunkulu. 19Ukwahlulela kuyilokhu ukuba ukukhanya kufikile ezweni, kepha abantu bathanda ubumnyama kunokukhanya, ngokuba imisebenzi yabo ibimibi. 20-Ngokuba yilowo nalowo owenza okubi uzonda ukukhanya, akezi ekukhanyeni ukuba imisebenzi yakhe ingasolwa. 21Kepha owenza iqiniso uyeza ekukhanyeni, ukuze imisebenzi yakhe ibonakaliswe ukuthi yenziwe kuNkulunkulu.”
Ubufakazi bokugcina bukaJohane
22Ngasemva kwalokho uJesu weza nabafundi bakhe ezweni laseJudiya; wahlala khona nabo, wabhapathiza. 23Naye uJohane wayebhapathiza e-Enoni eduze neSalimi, ngokuba amanzi ayemaningi lapho; beza babhapathizwa. 24Ngokuba uJohane wayengakafakwa etilongweni. 25Kwase kuvela ukuphikisana phakathi kwabafundi bakaJohane nabaJuda ngokuhlambulula. 26Base beza kuJohane, bathi kuye: “Rabi, lowo owayenawe phesheya kweJordani, owamfakazelayo, bheka, uyabhapathiza, bonke beza kuye.”
27-UJohane waphendula wathi: “Umuntu angelwamukele utho, uma engaluphiwanga luvela ezulwini. 28-Nina ngokwenu niyangifakazela ukuba ngathi: ‘Angisiye uKristu mina, kodwa ngithunyiwe ngaphambi kwakhe.’ 29-Onomlobokazi ungumyeni, kepha umhlobo womyeni omiyo emuzwa uthokoza nokuthokoza ngezwi lomyeni. Le ntokozo yami isiphelele. 30Umelwe ukukhula yena, nginciphe mina.
31-“Ovela phezulu uphezu kwakho konke; ovela emhlabeni ungowomhlaba, ukhuluma okomhlaba. Ovela ezulwini uphezu kwakho konke. 32Akubonileyo nakuzwileyo lokho ufakaza ngakho; kepha akakho owamukela ubufakazi bakhe. 33-Owamukele ubufakazi bakhe ulubekile uphawu lokuthi uNkulunkulu uqinisile. 34-Ngokuba lowo uNkulunkulu amthumileyo ukhuluma amazwi kaNkulunkulu; ngokuba akaniki uMoya ngokulinganisela. 35-UYise uyayithanda iNdodana, wanikela konke esandleni sayo. 36-Okholwa yiNdodana unokuphila okuphakade; kepha ongakholwa yiNdodana kayikubona ukuphila, kodwa intukuthelo kaNkulunkulu ihlezi phezu kwakhe.”


text:
Kushenxe umshushisi omkhulu e-Egypt
2012-12-18 07:32
Cairo - Lowo ongumshushisi omkhulu e-Egypt ufake incwadi yokusula kwakhe emsebenzini, kungakapheli ngisho inyanga afungiswa nguMengameli Mohammed Morsi.
Uma ukusula kwakhe kwamukelwa, kuzozwela kuMorsi, nobhekene ngeziqu zamehlo nabezobulungiswa kusukela ngenyanga eyedlule.
Inhlangano yezindaba e-Egypt, iMENA ithole le ncwadi yokusula kukaTalaat Abdullah ngoMsombuluko.
Kwaba nombhikisho eCairo nowawukhala ngokuthi ukuqokwa kuka-Abdullah kwaba nomkhoshosho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AP


text:
Sitholakale efrijini isidumbu sengane ebilahlekile
2012-05-28 10:04
Johannesburg - Sitholakale efrijini ekhaya kubo isidumbu sengane yase-Eersterus, ePitoli eneminyaka eyisishiyagalolunye ubudala ebinyamalele, kusho amaphoyisa ngoMsombuluko.
Ingane yabikwa ngunina ukuthi inyamalele ngoMgqibelo ebusuku, kusho okhulumela amaphoyisa uConstable Sam Shibambo.
Isidumbu sengane satholakala ngakusasa sisefrijini.
UShibambo uthi okwamanje ngeke kudalulwe okuningi ngokutholakala kwesidumbu njengoba kusaqhubeka uphenyo.
Kuboshwe uyise wengane ongayizali.
Uzovela enkantolo yeMantshi ngoMsombuluko.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Uza kuleli uJustin Bieber
2012-11-22 14:02
Cape Town - Umculi wodumo noseke waziqoqela inqwaba yezindondo uJustin Bieber kulindeleke ukuthi atheleke eNingizimu Afrika ngonyaka ka-2013, uhlelelwe ukuthi acule emakhonsathini amabili kuphela, kubika iphephandaba iDie Burger.
Ngokusho kwephephandaba uJustin van Wyk wenkampani ehlela imicimbi iBig Concerts, upotshoze izindaba zokuza kukaBieber kuleli, ngesikhathi ekhuluma emcimbini obubanjelwe eMount Nelson Hotel, eKapa ngoLwesine.
UVan Wyk uthe okwamanje angeke akwazi ukuqinisekisa izinsuku uBieber azocula ngazo, nokho uthe amakhonsathi azokuba seKapa naseGoli kuphela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
OFakazi BakaJehova—Singobani?
Singabantu bezinhlanga nezilimi ezihlukahlukene, kodwa sihlanganiswa imigomo efanayo. Ngaphezu kwakho konke, sifuna ukudumisa uJehova, uNkulunkulu weBhayibheli noMdali wazo zonke izinto. Senza konke esingakwenza ukuze silingise uJesu Kristu futhi siyaziqhayisa ngokubizwa ngokuthi singamaKristu. Ngamunye wethu uchitha isikhathi njalo esiza abantu bafunde ngeBhayibheli nangoMbuso kaNkulunkulu. Ngenxa yokuthi siyafakaza, noma sikhuluma ngoJehova uNkulunkulu noMbuso wakhe, saziwa ngokuthi singoFakazi BakaJehova.
Hlola ingosi yethu. Funda iBhayibheli kuyo. Funda okwengeziwe ngathi nangezinkolelo zethu.


text:
Amatekisi akhala ngegwinya le-AfconComment on this story
SIMPHIWE NGUBANE
BAYAVEVA osomatekisi baKwaZulu-Natal abebenethemba lokuthi nabo bazohlomula njengoba iNingizimu Afrika izobamba imidlalo ye-Africa Cup of Nations (Afcon), eqala kusasa.
Izinhlangano zamatekisi, okubalwa kuzo i-South African National Taxi Council (Santaco), KwaZulu-Natal Transport Alliance (KZNTA) neTop Six, zishiye ezingalazi ekomidini elihlela le midlalo, iLocal Organising Committee (LOC), ngokubavalela kwayo ngaphandle.
Bathi yize nabo bengezinye zezindlela ezibalulekile zokuthutha umphakathi kodwa iLOC ibashaye indiva, yakhetha abamabhasi nezitimela.
Bafanise okwenziwe yileli komidi nokwakwenziwa wuhulumeni wangesikhathi sobandlululo okwakuthi uma kunemicimbi emikhulu abantu abamnyama bangabonelelwa ngalutho.
Unobhala we-KZNTA, uMnuz Bafana Mhlongo, uthe babekade bethenjisiwe ukuthi bazothola intshontsho ngokusingathwa kwalo mqhudelwano kodwa sekuyabakhanyela ukuthi uhulumeni akanandaba nale mboni.
“Sikhishwa inyumbazane. Asinakiwe kodwa solithola ithuba lokukhombisa uhulumeni ukuthi sikhona nathi ngoba siyabona ukuthi usesikhohliwe.
“(Induku) siyithukuse emqubeni, sovuka konakale izinto,” kusho uMhlongo ngentukuthelo.
UMnuz Big-boy Dladla onguSihlalo we-Top Six uthe bebenethemba lokuthi umasipala weTheku ne-LOC uzobabiza ukuthi bazothutha umphakathi ngesikhathi semidlalo kodwa akwenzekanga.
Uqhube wathi okwenzekayo akubamangazi kakhulu ngoba kwenzeka into efanayo bevalelwa ngaphandle ngesikhathi semidlalo yeNdebe yoMhlaba ngo-2010 nangesikhathi sengqungquthela yesivuvujikelele, iCop 17, ngo-2011.
“Yithina esithutha abantu abaningi ngezimoto zethu kodwa uma sekumele senze lokhu uma kunemicimbi, asinakwa.
“Sithule sibheke isiphetho sale nto eyenzekayo. Besazi ukuthi bebengeke bashiywe ngaphandle abamabhasi nezitimela,” kusho uDladla.
Inhlangano elawula ibhola lezinyawo e-Afrika i-Confederation of African Footbal (CAF) ne-LOC benze isivumelwano sokusebenzisana nabezitimela i-Passenger Rail Agency of South Africa.
I-KZN inikwe izitimela zamahhala ezingu-26 ezizothutha abalandeli bebhola abanamathikithi besuka emalokishini aseThekwini, uMashu noMlazi, zibase eMoses Mabhida Stadium.
Abe-LOC bathe isitimela ngasinye sizothwala abantu abangu-2 000.
Lokhu kuthukuthelise unobhala weSantaco kuzwelonke, uMnuz Philip Taaibosch. Uthe bashaywe udume lwengozi ngokukhishwa kwezitimela ezingaka ekubeni bona bengeke bahlomule lutho.
“Siphoxekile ukuthi ngalesi sikhathi senkululeko i-LOC nohulumeni abayihloniphi futhi kushaywa ngesithende imboni yamatekisi njengoba kwakwenziwa ngasikhathi sobandlululo. Ngeke siphele moya, sizoqhubeka sihambele amarenki sinxenxe abagibeli bethu ukuthi bathenge amathikithi baye ezinkundleni ngesikhathi semidlalo ye-Afcon,” kusho uTaiabosch, othe bavalelwe ngaphandle ezingxoxweni wuhulumeni.
Usihlalo we-LOC e-KZN, uMnuz Vusi Mazibuko, uthe izolo babekade bebatshelile abemboni yamatekisi ukuthi ngeke zibe khona izindawo zokugibelisa abalandeli uma beya noma bebuya enkundleni kodwa zikhona izinhlelo zokubahlomulisa abanazo.
Akathandanga ukunaba ukuthi yibaphi osomatekisi abazohlomula. Uthe uyayihlonipha le mboni futhi basazimisele ukusebenzisana nayo ngemuva komqhudelwano.
“Akuzona zonke izindawo ezinemizila yesitimela ngakho sizowadinga amatekisi ukuthi alekelele ekuthuthweni kwabantu. Akulula ukuthi ngisho ukuthi ngobani esikhulume nabo embonini yamatekisi,” kusho uMazibuko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Makube yisifundo ukuboshwa kukaZulu - Mchunu
2012-05-14 07:50
Johannesburg - Isigwebo seminyaka emithathu sokubulala ngokungenhloso sikasomabhizinisi waseThekwini uSifiso Zulu, kumele sibe yisifundo kwabanye abashayeli, kusho uNgqongqoshe wezokuThutha KwaZulu-Natal uWillies Mchunu ngoSonto.
“Siyakwamukela ukuboshwa kukaZulu.
Lokhu kuyizinkomba zokuthi izinkantolo zethu azithi nsi kulabo abaphula imithetho yemigwaqo," kusho uMchunu esitatimendeni.
UZulu, 42, nowayeyinhloko yeDurban Chamber of Commerce, watholwa enecala ngo-2010.
NgoMgqibelo, uZulu uzinekele ejele eWestville ukuyoqala isigwebo sakhe.
Inkantolo yathola ukuthi uZulu, owayeshayela iBMW X5, weqa irobhothi libomvu washayisa iveni, ebulala abantu ababili abangabazalwane baseSouls Harbour Church walimaza abayisishiyagalombili ngoMashi 2008.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngibone bezimoshela ukudla nje - Cinton
2012-07-17 12:01
Jerusalem - UNobhala woMbuso eMelika uHillary Clinton uthe akabanga nandaba ngokuhlaselwa ngokudla okwenzeke ngesikhathi ehambele eGibhithe, wathi ubone ukuthi abantu banelukuluku lokufuna inkululeko wathi isenzo sokumhlasela ngotamatisi singukumosha ukudla.
NgeSonto ababhikishi bajikijele ngotamatisi imoto ebihamba uClinton, kwashayeka isikhulu saseGibhithe.
UClinton uthe kumele kube khona uguquko eGibhithe, wathi azingagunyazwa izenzo ezifuze lesi esenzekile futhi abantu abaphula umthetho babhekane nengalo yomthetho.
"Uma kungase kusheshiswe uhulumeni ozolungisa izinto, izimo ezinjena zingagwemeka. Abantu bayokwazi ukuzibamba ngoba bazobe bazi ukuthi bazoboshwa. Nokho-ke angibanga nandaba nokujikijelwa," kusho uClinton ekhuluma eseJerusalema.
"Ngibonga ukuthi akukho muntu olilmalalile."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Reuters


text:
Uyashoda uphethiloli - Umbiko
2012-10-01 16:40
Durban - Isiteleka sabashayeli bamaloli sesiqala ukuzwela kakhulu kubashayeli bezimoto kwezinye izindawo KwaZulu-Natal njengoba abashayeli bejika emagalaji bengawutholile uphethiloli, kubika iNewswatch.
AbakwaSouth African Petroleum Industry Association batshele iNewswatch bathi bayazama ukubhekana nenkinga yokushoda kukaphethiloli emagalaji.
Abashayeli abaningi eThekwini bathe sekunezinsuku ezimbili kunokushoda kwezinhlobo ezithile zikaphethiloli emagalaji.
Izindawo ekubalwe kuzo ukushoda zihlanganisa iBallito, Hillcrest, Umhlanga, 'Toti, Pinetown, Richards Bay, Eshowe kanjalo noMgungundlovu.
Amagalaji aseVerulam nawo kuthiwa aseqalile ukubhekana nale nkinga.
Balinganiselwa ku-20 000 abashayeli abadube amaloli bangena esitelekeni, kusukela ngoMsombuluko owedlule.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
WASHINGTON DC—
Uhulumende selobele inhlanganiso yeUnited Nations Development Program (UNDP) ecela izigigi ezedlula amakhulu amabili zamadollar, i$225 million yokuqhuba ukhetho kanye le-referendum yesisekelo sombuso esitsha.
Umphathintambo wezemali uMnumzana Tendai Biti lomphathintambo wezemithetho uMnumzana Patrick Chinamasa babhalele iUNDP incwadi ngoMvulo besithi uhulumende udinga izigidi ezingamakhulu amabili lengxenye, i$250 million yokuqhuba lumsebenzi, kodwa kathesi ule$25 million kuphela.
Ngalokho, uBiti loChinamasa bathi uhulumende ucela inhlanganiso le imdingele imali esilelayo.
Ilizwe selikhangelelwe ukuqhuba i-referendum phezu kwesisekelo sombuso kusikhatshana esizayo kulandela ukwamukelwa kwaso lidale lephalamende kanye leleSenate.
Ingcwethi ecubungula ezombusazwe uMnu Rejoice Ngwenya uthi kuyadanisa ukuthi ilizwe lihlala lingelicela imali lona lilenotho enengi egoqela amadayimana athengiswa kungaziwa ukuthi imali etholakalayo iya ngaphi.
Ingxoxo LoMnu Rejoice Ngwenya


text:
Kuboshwe iphoyisa eladubula isigebengu
2013-01-23 12:04
Durban - Likhalelwe ngamasongo kaSigonyela iphoyisa eladubula labulala isigebengu ngesikhathu kunempi yezulu lezandla esitolo esidayisa inyama yenkukhu echochombisiwe, kusho i-Independent Police
Investigative Directorate (IPID) ngoLwesithathu.
Iphoyisa elingukapteni liboshelwe ukubulala nokuvimbela ukusebenza kwengalo yomthetho, kusho okhulumela i-IPID uMoses Dlamini esitatimende.
Kulindeleke livele eNkantolo yeMantshi yasePinetown ngoLwesithathu.
UDetective-Constable Ajith Krishinlall wadutshulwa washona kwathi uDetective-Constable Jerome Ngoma walimala kabi ngesikhathi kugetshengwa iKentucky Fried Chicken eNew Germany, eThekwini, ngo-Okthoba 5.
Ngaleso sikhathi, kuthiwa iphoyisa leli nalo lalikhona kwenzeka lokhu lase lidubula izigebengu.
UDlamini uthe: "Kwabikwa ukuthi umsolwa wayedubula ebhekise kuleli phoyisa, nokungalona iqiniso."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe 7 ngebhomu eMangaung
2012-12-17 09:00
Kaydene Jordaan, City Press
Bloemfontein - Kuboshwe amalungu ayisikhombisa esigejana ebesakha itulo lokuqhumisa ngebhomu elinye lamatende ekubanjelwe kuwo inkomfa yokuqokwa kobuholi ye-ANC eMangaung.
Laba abasolwa ngokuba ngabashokobezi baboshwe ngeSonto eFree State,
Northern Cape naseLimpopo yithimba loKlebe nabezobunhloli.
Kuthiwa abasolwa bebehlela ukubhomba elinye lamatende amakhulu kule nkomfa.
Amaphoyisa ababophe eBloemfontein, eDouglas eNorthern Cape naseMookgophong eLimpopo, ngemuva kophenyo olunzulu.
ICity Press ithi izwe ngemithombo ethembekile ukuthi omunye wabasolwa ulivimile icala phambi kwemantshi.
Okhulumela i-ANC uJackson Mthembu uthe “bebengazi lutho” ngalokhu kusatshiswa ngebhomu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- City Press


text:
Iyasolisa ekaTsvangirai - Umbiko
2012-11-02 10:32
Harare - UNdunankulu waseZimbabwe uMorgan Tsvangirai uvumile ukukhokhela lowo owayeyintombi yakhe u-R2 million esivumelwaneni esingayibandakanyi inkantolo ngemuva kokushada nomunye wesifazane ngoSepthemba.
ULocardia Karimatsenga, 40, uthe uTsvangirai, 60,
wamshada ngokwesintu ngonyaka odlule.
Ube esenxenxa ukuthi uTvsangirai amukhokhele u-R130 000 ngenyanga ukuze ezokwazi ukuqhubeka nempilo aseyijwayele.
Ummeli wakhe u-Evason Samkange, uthe ngeke akwazi ukudalula imininingwane yalesi sivumelwano, kodwa waqinisekisa ukuthi icala selihoxisiwe.
Amanye amalungu eMDC aveze ukuthi uTsvngirai uzibeka engcupheni ngendlela aziphethe ngayo njengoba kubhekwe okhethweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ezolimo zingase zidale imisebenzi - Patel
2012-12-18 14:31
Johannesburg - Umkhakha wezolimo ungadala amathuba amaningi emisebenzi eNingizimu Afrika, kusho uNgqongqoshe wezokuThuthukiswa koMnotho u-Ebrahim Patel ngoLwesibili.
"Uma ufuna izibalo zemisebenzi, ezolimo yiwona mkhakha. Yingakho ezolimo zihamba phambili kwi-National Growth Path," usho kanje esidlweni sasekuseni ebesenganyelwe yi-ANC's Progressive Business Forum eMangaung.
Uthe omunye umkhakha ohamba phambili yimboni yezimoto okuyiwona owakha amathuba emisebenzi noheha abatshalizimali bangaphandle.
Inkampani iBMW izokhiqiza uhlobo lwemoto i-3 Series khona lapha eNingizimu Afrika, njengoba noMercedes-Benz sewenze iNingizimu Afrika indawo lapho okhiqizela khona izimoto zayo zohlobo lwe-C Class.
Kodwa, uPatel uqhube wathi kusanegebe phakathi kwemigomo kahulumeni nokuyifezekisa.
Lena yinselelo enkulukazi emizameni kahulumeni yokwakha amathuba emisebenzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuphenywa obulale izingane
2012-06-26 12:01
Moscow - Amaphoyisa aseRussia apheka ngemibuzo owesifazane waseMoscow osolwa ngokubulala izingane zakhe ezimbili, ekuthiwa uzijikijele phansi zisuka esitezi sesi-15 ebhilidini.
Kuthiwa uGalina Ryabkova uthathe abafana bakhe abaneminyaka emine nesikhombisa ubudala waya nabo esitezi wase efika ebathanqaza.
Isitatimende esikhishwe ngabaphenyi sithi owesifazane uthe ubesekhathele yilezi zingane wase enquma ukuzibulala.
“URyabkova ubefuna ukwehlukanisa nomyeni wakhe, phambilini wake wazama ukuzibulala,” kusho isitatimende.
“Ngambona omunye wabafanyana, wayelele ebheke phezulu, esandleni ephethe ithoyizi,” kusho ozibonele ngamehlo.
Kulindeleke lona wesifazane aye kohlolwa ingqondo.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Sidinga ukuhamba ngegiya elilodwa - De Sa
2012-11-09 12:02
Johannesburg - I-Orlando Pirates kumele ibe nozinzo ithole indlela ezodlala ngayo, ngokusho komqeqeshi uRoger de Sa, uma ifuna ukuvikela isicoco sayo sePremiership.
Iqembu likaDe Sa lizimisele ngokuzibonakalisa uma selihlangana neFree State Stars e-Orlando Stadium ngoMgqibelo ebusuku ngemuva kokubhaxabula iMamelodi Sundowns ngoLwesithathu.
"Asihambi ngegiya elilodwa, kanti lokho kuyinkinga enkulu,"
kusho uDe Sa, nowathatha izintambo zokuqeqesha amaBhakabhaka ngoSepthemba ku-Augusto Palacios.
"Sidlala ngendlela engafani ngakho ngithemba ukuthi uma sesihlangana neFree State Stars sizokwenza okuhlukile.
"Asithembe ukuthi ukuzethemba kwethu kuzobe kungakashabalali."
UDe Sa uvumile ukuthi iPirates kuzomele isebenze ngokukhulu ukuzikhandla ngempelasonto.
IPirates isendaweni yesibili ohlwini lweligi ngamaphuzu angu-17.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Izikhukhula zibulale 8 eThekwini
2011-11-28 12:34
Durban - Isiphepho ebesinamandla sibulale abantu abayisishiyagalombili eThekwini naseMgungundlovu ngeSonto ebusuku, sacekela phansi inqwaba yezindlu.
Lesi simo sezulu esibi, esihlasele iTheku sekusele amahora nje kuvulwe ingqungquthela yokushintsha kwesimo sezulu ye-UN, sidale izikhukhula sacekela phansi okuningi.
Ukufa kwabantu kwangeSonto kubeke isibalo kwabangu-13 sababulawe yizikhukhula KwaZulul-Natal esikhathini esingaphansi kwamasonto amabili.
Ngesonto eledlule, kwashona abantu abayisihlanu kulesiya sifundazwe ngenxa yezimvula ezinamandla.
Okhulumela uMnyango woHulumeni beziNdawo KwaZulu-Natal, uMthatheni Mabaso, uthe abashonile ngabaseMlazi naseClermont.
"Sitshelwe ukuthi bashone ngesikhathi bewelwa yizindlu. Sithole nombiko wokuthi zingu-100 izindlu ezicekeleke phansi eSiphingo," esho ngoMsombuluko.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Owachithwa yiSABC utakulwe ngese-DStvComment on this story
FANELESIBONGE BENGU
Asezobonakala esiteshini se-DStv samahlaya i-Comedy Central amakhathuni athakwe ngamahlaya omdwebi waseWitbank, eMpumalanga, uMdu Ntuli, osezakhele igama kwi-internet.
Amakhathuni kaMdu (29) wodumo lwamahlaya asabalele kwi-internet nasemafonini, abizwa ngokuthi Izikhokho Show aqale ukubonakala kulesi siteshi esitholakala ku-channel 122 ngoMsombuluko, ngo-8.55 ebusuku kanti azokhonjiswa njalo ngoMsombuluko.
Phakathi kwamakhathuni azakhele ngawo udumo yileyo kaSenzo noJason beGenerations.
Kule kathuni kubonakala uJason noSenzo basuke begcobana okuthize esifubeni bese kukhona ongena kuleli gumbi abakulo ebuzele phezulu ethi, “Ya, nginibhaqile. Niyenzani?”
Muva nje kunekhathuni kaMdu esanda kugxekwa ngayo enza ihlaya lokuthi uJesu uzibulale ngoba ethole ukuthi uyiShangane.
Inhloko yeComedy Central, u-Evert van der Veer, uthe bayajabula ngokuba nala makhathuni avutshelwe kuleli esiteshini sabo, okungokokuqala ngqa. “Izikhokho Show zizokwengeza ezinhlelweni zethu zamakhathuni athakwe ngamahlaya futhi ziyisibonelo esihle esikhombisa ngokuthi iComedy Central imeleni. Sikholwa ukuthi lolu hlobo lwamakhathuni lunikeza umbukeli isithombe esicace bha ngezinto ezahlukene emhlabeni, ezincane nezinkulu kodwa ngendlela embambathayo futhi ehlekisayo,” kusho uvan der Veer.
UMdu uthe ujabule kakhulu ngokuthi amahlaya akhe asekhonjiswa kulesi siteshi.
“Phambilini ngake ngaya kwa-SABC ngenhloso yokuthi bawafake kwesinye seziteshi sabo kodwa bangichitha,” kusho uMdu.
Uthe waqala ukudweba amakhathuni esikoleni eWits University lapho ayenza khona izifundo zeComputer Science.
Uthe ngendlela adweba ngayo amakhathuni akhe ufuna ashiye abantu bekhuluma ngezinto abasabayo ukukhuluma ngazo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
I-SABC izotshengisa ifilimu ngoJub Jub
2013-02-18 16:33
Johannesburg – Umdlalo ngempilo kaJub Jub okade walindelwa ngabomvu ungase ubonakale komabonakude.
Le filimi eyihora ubude bayo imayelana nempilo yomculi owayeqavile kanye nangokuwa kwakhe.
Lo mculi wengoma eyashisa izikhotha ethi Ndikhokhele watholakala enamacala amane okubulala, amabili okuzama ukubulala, kulandela ukubekelelana ngezimoto emgwaqeni womphakagthi okwashiya kushone izingane ezine.
UMolemo 'Jub Jub' Maarohanye nalowo athweswa naye icala uThemba Tshabalala bagwetshwa iminyaka engu-25 bebhadla ejele.
UMaarohanye wedlulisa isinqumo secala eNkantolo eNkulu eSouth Gauteng.
Umphathi weSABC uLeo Manne uthe kunezingxoxo eziqhubekayo nomdidiyeli wohlelo, weBaxopath Media, ngakho ngeke akwazi ukwenaba ngemininingwane.
Kodwa okhulumela uMaarohanye uvele wagonyuluka: “Ngingakuqinisekisa ukuthi umdlalo usuthengiwe ngabakwa-SABC,” usho kanje.
IBaxopath Media iphethwe ngabangani bakaMaarohanye kanye nomlingani wakhe kwezamabhizinisi uRali Mampeule.
UCino Searer, okhulumela uMaarohanye, akasidalulanga isamba semali okuthengwe ngaso lo mdlalo nokuthi uzodlala kusiphi isiteshi.
Lo mdlalo uqala ngokuthi kuvele uMaarohanye edabukile, egcwele izinyembezi, ethi: "Ngabe nginamanga uma ngingathi angikaze ngicabange ukuzibulala.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- City Press


text:
Mhlampe kwakumele ngibe umfundisi - Malema
2013-01-16 16:12
Johannesburg - Owaxoshwa ekubeni ngumholi we-ANC Youth League uJulius Malema, uthi kungokokuqala ngqa ezizwa ekhululekile, engahlanganise lutho nezombusazwe.
“Kodwa-ke ngisahlalele ethembeni ku-African National Congress, uma ngelinye ilanga bekhetha ukungivulela amasango, ngojabula ngife,” esho ekhuluma nabezindaba zeDaily Sun.
UMalema uthi akumqwashisi ukuxoshwa kwakhe eqenjini.
“Kwazi bani? Mhlampe kwakumele ngibe umfundisi.” kuncokola uMalema ochithe amahlebezi athi ushoda ngezimali.
“Angazi abantu basho ukuthini uma bethi sengiyahlupheka. Amabhange kade engethemba engeboleka imali ngoba bengihola kahle.”
UJuju uthi ipulazi lakhe lisebenza kahle futhi liyamfakela inzuzo.
“Nginamanye amabhizinisi kodwa ngeke ngikhulume ngawo ngoba uhulumeni angase angicindezele.”
Okwamanje uMalema uzihlalela yedwa njengoba engenaye umuntu ahlekisana naye kanti epulazini lakhe unabasebenzi abayishumi nambili.
Uqhubeke wathi uNobhala we-ANC uGwede Mantashe, wakhuluma amanga ngesikhathi ethi incwadi yakhe yokudlulisa ukuxoshwa kwakhe, yafika sekwedlule isikhathi.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Kuzoliwa nokuvalwa kwezikole eW Cape
2012-11-21 10:00
Cape Town - Zonke izikole ezingu-20 zaseWestern Cape ezizovalwa thaqa wuMnyango wezeMfundo esifundazweni, seziyise udaba lokuvalwa kwazo enkantolo, ngenhloso yokuphikisa isinyathelo soMnyango, kusho iphephandaba iCapa Times ngoLwesithathu.
Izikole zifuna iNkantolo eNkulu eWestern Cape ivimbele uMnyango wezeMfundo, bese kucwaningisiswa ngalolu daba.
Ukuhanjiswa koMnyango enkantolo kuhlanganiswe ngabaqhuba umkhankaso obizwa ngeSave Our Schools Campaign, abanobudlelwano ne-African National Congress.
Kulindeleke lolu daba lulalelwe yinkantolo mhlaka-30 Novemba.
UNgqongqoshe woMnyango wezeMfundo esifundazweni uDonald Grant, wamemezela ngokuvalwa thaqa kwalezi zikole ngenyanga eyedlule, ethi isinyathelo sithathwe kulandela izizathu eziningi ezihlanganisa nokushoda kwabafundi kwezinye zazo.
Umkhulumeli kangqongqoshe uBronagh Casey, utshele iphephandaba wathi ngeke sibuyekezwe isinqumo sokuvala izikole.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Sikahle isimo samabhange akuleli - Marcus
2012-10-10 16:39
Johannesburg - Amabhange aseNingizimu Afrika ahamba ngendlela, phezu kokuthi kunesimo esingesihle somnotho esihlasele amazwe omhlaba, kusho uMengameli weSA Reserve
Bank, uGill Marcus.
"Kumele sikusho ukuthi sihamba ngendlela isimo samabhange ezweni, alukho futhi usizo oseluke lwanxenxwa kuhulumeni. Izinto nje zihamba ngendlela," kusho uMarcus ngesikhathi ethula inkulumo eGrahamstown.
Umengameli uthe isimo esingesihle somnotho esiqhubeka emazweni omhlaba, imvamisa siba nomthelela ongemuhle, uthe kubalulekile ukuthi kube nohlelo oluzinzile olulandelwayo.
"Ngaphandle kokulandelwa kohlelo oluphusile, umnotho ungafadalala kalula. Uma abantu bengase baphelelwe ngukwethemba izikhungo ezigcina imali noma amabhange, nalokho kungawubulala umnotho," kuchaza yena uMarcus.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Babulawa balaliswa sengathi basocansini
2013-01-17 10:02
Mthatha - Izithandani zase-Eastern Cape, zabulawa zase zilaliswa nqunu sengathi zisocansini, kusho umbiko wamaphoyisa.
Amaphoyisa asebophe indoda ekukholakala ukuthi yiyo ebulale lezi zithandani ngoba igajwe ngumona, kubika iSowetan.
Umsolwa ubeyisigelekeqe esaziwayo esifunwayo ngamaphoyisa, nekuthiwa sihlobene nezehlakalo eziningi zokubulawa kwabantu emadolobheni ase-Eastern Cape.
Kuthiwa lona sewake wabulala intombi yakhe.
Okhulumela amaphoyisa uCaptain Mduduzi Godlwana, uthi lokhu kubulala kwenzeke ngemuva kokuthi umsolwa eqe enkantolo, lona waboshwa ngonyaka owedlule.
“Uzobuyela enkantolo maduzane, esebhekene necala elisha lokubulala. Ubefunwa kakhulu ngamaphoyisa,” kusho uGodlwana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ubuyele emsebenzini uthishanhloko owamiswa
2012-12-04 14:03
Durban - Uthisha odumile wesikole samabanga aphezulu nesihamba phambili ngamamaki eMbumbulu, ubuyele emsebenzini ngemuva kokuhlala ekhaya izinyanga ezintathu, kubika iNewswatch.
UPremilla Deonath wamiswa eKhulabebuka Secondary ngoJulayi ngemuva kokuthi abanye othisha bekhale ngendlela aphethe ngayo.
Ukungabi khona kwakhe kwaqubula intukuthelo kubafundi njengoba bakhala ngokuthi ucwaswa ngokwebala ngemuva kokuthathela izinyathelo othisha ababengazimiseli emsebenzini wabo.
Abafundi bavala amasango, befuna abuyiselwe esikhundleni.
Okhulumela uMnyango wezeMfundo uMuzi Mahlambi uthi banqume ukuvumela uDeonath abuyele emsebenzini njengoba kusaqhubeka uhlelo lwangaphakathi.
"Kuzolandelwa imigudu ethile ngalolu daba. Sibe sesinquma ukuthi uthishanhloko abuyele emsebenzini owamanje," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kugxekwe ukuhlasela okwenziwe ngu-Israyeli
2013-01-31 12:03
Beirut - Iqembu lamasosha laseLebanon, iHezbollah, selikugxekile ukuhlasela okwenziwe ngu-Israyeli ehlasela ngezikhali zasemoyeni, eSyria.
Kulokhu kuhlasela, kucekelwe phansi isikhungo esenza ucwaningo ngezesayensi.
Isitatimende sangoLwesine esikhishwe yiqembu sithe: "IHezbollah ayihambisani neze nesenzo esiwubudlova nobulwane sokuhlasela."
Izikhulu zaseMelika zithe abakwa-Israyeli bahlasele eSyria, ngoLwesithathu, bahlasela inhlabaluhide ekukholakala ukuthi ibithwele izikhalo ebesiyiswa kwabeHezbollah.
Umbutho waseSyria ukuphikile ukuthi bekunomthwalo wezikhali.
IHezbollah nayo ayikhulumanga lutho ngezikhali, ngesikhathi yethula isitatimende.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AP


text:
Kuzodingidwa ngoZuma ngo-2013 - ANC
2012-11-21 16:34
Johannesburg - I-African National Congress ePhalamende iyavuma ukuthi kudingidwe ngoMengameli uJacob Zuma odabeni lokungethenjwa kwakhe okushiwo ngamaqembu aphikisayo, nokho lokhu kuzokwenzeka ngonyaka ozayo ngenyanga ka Febhuwari, kusho usotswebhu weqembu uMathole Motshekga.
Isitatimende sikaMotshekga sithi iqembu aliphikisani seziphakamiso samaqembu sokuthi kudingidwe bese kuvotelwa ukuchitha umengameli, nokho uthi lokhu akulula ukuthi kungenzeka okwamanje.
UMotshekga uthi ziningi kakhulu izinhlelo ezihlelwe yiPhalamende kusukela mhlaka-26 Novemba kuze kube umhlaka-7 Disemba.
"Ukuhlehlisa zonke lezi zinhlelo angeke kwaba kuhle futhi kungalahleka nezimali ezithile,” kuqhuba uMotshekga.
Ube esecela amalungu ePhalamende ukuthi azilungiselele ukubamba le nkulumo mpikiswano, athi ingebaluleke kakhulu.
"Sizogcizelela ePhalamende ukuthi inkulumo mpikiswano ibanjwe mhlaka-26 Febhuwari 2013,”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuphahlazeke indiza eGermiston
2012-09-19 16:34
Johannesburg - Abantu abathathu basinde ngokulambisa ngesikhathi kuphahlazeka indiza maduzane naseRand Airport, eGermiston, kusho abahambisa usizo oluphuthumayo eGauteng.
"Umshayeli wendiza kanye nabanye ababili bakwaze ukuzikhulula ngemuva kokuphahlazeka kwendiza," kusho okhulumela abakwa-ER24 uVanessa Jackson.
Owesifazane kanye nomshayeli webhanoyi baphuthunyiswe ezibhedlela ezahlukene behanjiswa ngezindiza ezinophephela emhlane.
UJackson uthe lona wesifazane uphuke umlenze kwathi umshayeli webhanoyi walimala kambana esifubeni, umgibeli wesithathu uhanjiswe esibhedlela nge-ambulensi.
Okwamanje ayikazeki imbangela yengozi, uJackson uthe lendiza enezihlalo ezine ilimale yaphela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UMnyango uzofaka igxalaba ezibhedlela
2013-02-06 10:05
Durban - Liyenyuka inani lezibhedlela zaKwaZulu-Natal, abezithola uxhaso emazweni angaphandle, nesezizoba ngaphansi kwekhwapha loMnyango wezeMpilo esifundazweni, kubika iphephandaba iThe Mercury ngoLwesithathu.
UNgqongqoshe wezeMpilo esifundazweni uSibongiseni Dhlomo udalule lokhu ngesikhathi enengxoxo nephephandaba ngesonto eledlule ngesikhathi uMnyango umemezela ukuthi usuzophatha iMcCord Hospital.
Lesi sibhedlela bese kuthiwa sizovala iminyango ngemuva kokuthi kuphele izimali zoxhaso ezivela eMelika.
UMnyango ubheke nokuthenga iSt Aiden Hospital nayo eseThekwini.
Ngokombiko weThe Mercury zingu-12 ezinye izibhedlela esifundazweni ezizongena ngaphansi kwezinhlelo zikahulumeni, okubalwa iSt
Mary's eseMarianhill neSt Mary's eseMelmoth.
"Lezi zibhedlela bezixhaswa ngezimali eziphuma emazweni, kodwa manje bathi iNingizimu Afrka isikhululekile ngakho ngeke basaqhubeka noxhaso," kusho uDhlomo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kukhishwa Isilo kolwezigodlo zezigidiComment on this story
NGQESHE BUTHELEZI
UMQONDISI Jikelele wesifundazwe KwaZulu-Natal futhi ophethe uMnyango oqondene nezindaba zaseNdlunkulu uthe akuzange kube yisicelo seSilo uqobo ukuba kulungiswe izigodlo zaso ngo-R18 million kodwa leso kube yisiphakamiso soMnyango abasenze ekomitini elibhekene nezindaba zehhovisi likaNdunankulu nezaseNdlunkulu. Ukuphawula kukaMqondisi uMnuz Nhlanhla Ngidi kulandela intukukuthelo yeSilo ngale mibiko ebithi sifuna u-R18 million kuhulumeni wesifundazwe wokwakhela uNdlunkulu waso omncane, uZola Mafu isigodlo.
Emuva kwale mibiko Isilo siphonsele uNgidi inselelo sibuza ukuthi ngabe iqhamukaphi le mibiko.
Ngenxa yokushuba kwesimo Isilo sesize sajuba ithimba laseNdlunkulu eliholwa wuMntwana uMbonisi Zulu elizohlangana noNgidi ukuze aziphefumulele kulolu daba.
“Lo mbiko ngezigodlo zeSilo uphambene, Isilo asicelanga ukuba kulungiswe izigodlo,” kusho uNgidi.
Uthe njalo emuva kwekota baba nomhlangano nekomiti lasePhalamende lapho besuke bedingida khona izinto ezithinta isabelozimali benze nezincomo zezinto ezithile befuna nezeluleko.
UNgidi uthe kulo mhlangano nekomiti abazange bakhulume ngesigodlo esisodwa kodwa babekhuluma nangezinye njengesaseNyokeni esesiphenduke indawo ethandwa kakhulu yizivakashi futhi esisingatha nemikhosi eminingi yaseNdlunkulu. Uthe ayikho ingcindezi abebeyithola eSilweni futhi uyavumelana naso uma sithi asikho isigodlo seNdlunkulu kodwa kukhona izigodlo zesizwe.
Sikhuluma nabantwana emkhosini woMhlanga eNgwavuma esigodlweni sase- Machobeni ngoMgqibelo Isilo sathi sesanele wukungeniswa kweNdlunkulu ehlazweni ngabantu abahlulwa wukuphendula imibuzo.
NgoLwesibili olwedlule obhekele imali yoMnyango waseNdlunkulu, uMnuz Mduduzi Mthembu, uthe badinga u-R12 million wokuba kwakhiwe indlu entsha yesimanjemanje esigodlweni saseNyokeni. UMthembu uphinde wacela u-R6 million ozokhokhwa iminyaka emithathu okuzolungiswa ngawo ipulazi lakwa-Khwashakhwasha ukuze libe yisigodlo sikaNdlunkulu weSilo ukaMafu.
“Sekukaningi kwenzeka ukuthi uma abantu sebehluleka wukuphendula imibuzo okumele bayiphendule bese becasha ngegama lami noma ngeNdlunkulu. Akukhona okokuqala sizwa abantu bethi bacela imali kuhulumeni ukuze balungise izigodlo.
Siyamangala ukuthi yiziphi lezi zigodlo nokuthi kanti akupheli yini ukulungiswa kwazo. Akuzwakali kahle ukuthi minyaka yonke kukhulunywe into eyodwa yokulungiswa kwezigodlo, lokhu kufaka iNdlunkulu naye uhulumeni uqobo ehlazweni,” kugcizelela Isilo.
Sithe lokhu okwenzekile kufakazela izinsolo nezikhalo ekade iNdlunkulu yayizibeka kubo bonke oNdunakulu kusuka ngo-1994 kuze kube yimanje. Phakathi kwezikhalo nezinsolo ezikhona kubikwa nokuthi abantu abasebenza eMnyangweni we-Royal Household abanawo amakhono anele nolwazi lokuphatha lo Mnyango.
Kuningi iNdlunkulu ekuphakamisile ukulungisa lesi simo. Phakathi kwakho wukuthi kwenziwe uphenyo ngokuthi bonke abasebenzi kulo Mnyango bahola kufanele yini nokuthi umuntu unalo yini ikhono noma amaphepha okwenza umsebenzi awuqashelwe.
Sithe abantu bazomangala ukuzwa ukuthi yonke le mali okuthiwa ihlale inikezwa sona empeleni iphelela kubasebenzi ayizi kusona uqobo.
Isilo sibuye sathi siyalamukela ilungelo lesiShayamthetho lokucubungula nokufuna ulwazi ngemali kahulumeni okuyinto eyenziwa ngamalungu esiShayamthetho kepha saphakamisa ukuthi amalungu angakwenza kangcono lokho uma engase akhulume ngento ayaziyo nayibonile.
Okhulumela iNdlunkulu umntwana uMbonisi Zulu ukuqinisekisile ukuthi uzohola ithimba labantwana emhlanganweni noNgidi ukuzozwa uvo lwakhe kulolu daba. Uphinde wakuqinisekisa futhi ukuthi incwadi yesimemo eqondiswe kuSomlomo uNkk Peggy Nkonyeni nayo ithunyelwe, kumenywa ngokuse-mthethweni isiShayamthetho ukuba sizozibonela izigodlo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uvune izithelo zokusebenza ngokuzikhandlaComment on this story
LUNGI LANGA
UKUSEBENZA kwakhe kanzima sekuthela izithelo azibonayo umsunguli wephephandaba lomphakathi elisanda kuhlonishwa ngezindondo.
UNksz Masindi Mkhize (34) waKwaNyuswa owasungula iphephandaba EzaKwaZulu News akazisoli ngesinqumo asithatha eminyakeni emihlanu eyedlule sokuqala iphephandaba.
“Inhloso yami kwakungukusungula iphephandaba lomphakathi elizokhiqiza izindaba ezisezingeni elilingana nalezi eziphuma emaphephandabeni amakhulu,” kusho uNksz Mkhize.
Uthe wayefuna abantu bathole izindaba eziseqophelweni eliphezulu ngaphandle kokuzikhokhela.
Kungekudala leli phephandaba lihlomule izindondo ezintathu kuma-Media Development and Diversity Agency (MDDA) awards anonyaka abehlelwe ngokubambisana no-Sanlam.
Bahlomule ngendondo ye-Best Front Pages, iBest Columns neMedical and Health Reporting.
UNksz Mkhize uthe bayakujabulela lokhu ngoba kukhombisa ukuthi umsebenzi abawenzayo uyabonakala ngisho beyiphephandaba elincane.
Sebeyithola okwesibili iminyaka ilandelana le eye-Best Front Pages.
Yize kubukeka engathi konke kumnandi futhi kulula uma usuzimele, unephephandaba lakho, kodwa le ntokazi ithi akunjalo.
“Kunzima ukusungula bese uqhuba iphephandaba yingakho abanye beshiya phakathi. Kunezinto eziningi okumele ukhethe ukuphila ngaphandle kwazo ukuze uqikelele ukuthi liyaphumelela,” kuqhuba uNksz Mkhize.
Uthe kukaningi amaphephandaba esungulwa afadalale ngenxa yobulukhuni bokuwaqhuba. Inkinga enkulu ukuthi abantu abaqondi ukuthi ukusungula iphephandaba akusiyo indlela elula yokwenza imali, yingakho amanye egcina engaphumelelanga.
“Ukube ngibheka ukuthi ngingenisa imali ngezikhangiso bese ngijabulela ukungena kwayo, ngikhohlwe umkhiqizo okuyizindaba okufanele zivele ephepheni ngabe aliphumeleli,” kusho uNksz Mkhize.
Ubunzima obukhulu ababhekana nabo bengamaphephandaba omphakathi ukuthola uxhaso oluyizikhangiso ngoba amabhizinisi awazifaki izikhangiso eziningi kuwo.
Uthe yize izikhangiso zabo zibiza imali encane kodwa amabhizinisi asaqhubeka nokuzifaka emaphephandabeni amakhulu.
Uthe kuze kube ngcono iminyango kahulumeni ngoba kukhona izikhangiso abazitholayo kuyo.
Uncome inhlangano i-Mdda ngoxhaso abaluthola kuyo.
Iphephandaba, EzaKwaZulu News lanikwa leli gama ngoba wayehlose ukuthi lifundwe yisifundazwe sonke kepha okwamanje lisatholakala ezindaweni ezithile kulesi sifundazwe okubalwa kuzo iTheku, eNchanga, eMgungundlovu, KwaXimba nezinye. Kepha usazimisele ngokwenza leli phupho libe yimpumelelo njengamanje basezinhlelweni zokulifaka eColenso naseMnambithi.
Ukhuthaze abanesifiso sokuqala iphephandaba ukuthi babe nesibindi futhi bazimisele ngoba kulo mkhakha yikho okudingekayo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kusakhalwa ngesomiso kwabesifazane abasezikhundleni eziphezuluComment on this story
BASEYIDLANZANA abesifazane abasezikhundleni eziphezulu ezinkampanini zakuleli.
Yize abantu besifazane bebaningi kakhulu eNingizimu Afrika bancane ngokuxakile ezikhundleni zokuphatha ezinkampanini.
Lokhu kuvezwe wucwaningo lwenhlangano ebhekele ukusimama kwabesifazane kwezamabhizinisi iBusiness Women’s Association of South Africa (BWA).
Ngokwalolu cwaningo bangamaphesenti angaphansi kwamane abesifazane abasezikhundleni eziphezulu. Lolu cwaningo luveza ukuthi bangamaphesenti angu-3.6 abesifazane abahola izinkampani, bangamaphesenti angu-5.5 abangosihlalo kanti bangu-17% abangabaqondisi ezinkampanini abasebenza kuzona.
Nakuba kubonakala sengathi ayanyuka amazinga abesimame abaphethe izikhundla eziphezulu ezinkampanini, basebancane kakhulu omama abangabaqondisi.
Inani labangabaqondisi linyuke kancane kulo nyaka njengoba abantu besimame bebengamaphesenti angu-15.8 kodlule.
UNkk Kunyalala Maphisa we-BWA uthe lolu cwaningo lukhombisa ukuthi kusekuningi okudingeka kwenziwe ekuthuthukiseni abesimame.
“Lukhombisa ukuthi kufanele kwenziwe okukhulu ukulinganisa amazinga phakathi kwabesimame nabesilisa ezinkampanini. Ukuphakanyiswa kwabesifazane akuseyona into ekhuthazwayo kuphela kepha sekuyisidingo esinqala,” kusho uNkk Maphisa.
Eminye imiphumela iveze ukuthi kudingeka ukuthi abesifazane banikwe amathuba afana nawanikwa abesilisa ngokuthi bafunde baze bafinyelele ekutholeni imisebenzi efana neyabesilisa. Ucwaningo luthe lokhu kudingeka ukuthi kwenzeke nasemiphakathini kungagcini emahhovisi kuphela.
Kubhekwe izinkampani ezingu-329 ezibalwa kwi-JSE, ezingu-57 eziku-Alt-X nezingu-20 eziphethwe nguhulumeni.
Ezinkampanini ezingu-38 bekunamaphesenti angaphezu kuka-25 abesifazane abasema-bhodini athatha izinqumo ezinqala kulezo zinkampani. Kodwa ngo-2008 zazingaphezu kuka-58.
Khona manjalo izinkampani ezingu-35 ziveze ukuthi azinabo kwakona abaholi besimame. Lesi sibalo singaphezu kwesangonyaka odlule.
Ucwaningo luveze ukuthi abesimame benza kangcono ezinkampanini zika-hulumeni njengoba amaphesenti angu-40 abasebenzi abasezi-khundleni eziphakeme kungabesimame. Abacwaningi bathe lokhu kungenziwa ukunyuka kwenani labesifazane abasebenza kuhulumeni.
Yize kungathokozisi ngokuphelele kepha inani labesifazane abanga-baqondisi ezinkampanini linyukile uma kuqha-thaniswa nelangonyaka odlule.
Kulo nyaka kunabaqondisi besifazane abangu-669 uma kuqhathaniswa nabangu-646 bangonyaka odlule.
Ucwaningo luveze ukuthi baningi kakhulu abesifazane abangabaholi bezinkampani uma kuqhathaniswa nabamnyama kanti baningi abamnyama abangaba-qondisi kunabamhlophe.
“Izinqumo eziningi ezinqala zithathwa ebuholini obuphezulu, ngakho umbuzo omkhulu kuba wukuthi ngabe laba besifazane abangabaqondisi babekelwe ukubukisa nje kuphela,” kusho uNkk Maphisa.
Uthe iNingizimu Afrika ayenzi kabi kakhulu uma ibekwa namanye amazwe.
Abesimame abahola izinkampani bangaphansi kwesishiyagalolunye e-Australia. E-Canada bangamaphesenti angu-17 kanti e-United States bangamaphesenti angu-14 nje kuphela.
Okunye okubalulwe yilolu cwaningo wukuthi ziyisishiyagalombili kuphela izinkampani zakuleli ezinabesifazane ezikhundleni eziphezulu. Kulezi zinkampani kubalwa uStandard Bank, ABSA, Old Mutual, Tiger Brands, Aspen Pharmaceuticals, African Rainbow Minerals, Anglo Ashanti neRMB Holdings. – Intatheli yeSolezwe
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
IChiefs itatazelile - Baxter
2012-11-26 07:51
Johannesburg - Irekhodi leKaizer Chiefs lokungashaywa imidlalo engu-11 ilandelana liphuke ngesikhathi iPlatinum Stars iyibhaxabula ngo 2-0 eRoyal Bafokeng Stadium ngempelasonto, kubika iSowetan.
IChiefs "ingenwe ngamanzi emadolweni" ngesikhathi iStars itshengisa ukuzimisela, kusho umqeqeshi wayo uStuart Baxter.
AmaKhosi asephambili ngephuzu elilodwa ezimbangini zawo ezinkulu i-Orlando Pirates.
Kanti kulindeleke ukuthi kusiphuke izidindi uma la maqembu esehlangana ngoDisemba 8 eSoccer City.
"Ngicabanga ukuthi singenwe ukwesaba kancane, kanti iStars ibingafuni lutho olusondela epalini layo.
"Besazi ukuthi kuzoba umdlalo onzima lo, kodwa sidlale kabi kakhulu esiwombeni sokuqala," kusho uBaxter.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Badedelwe ebebethunjwe eSudan
2013-01-03 09:01
Khartoum - Izingqapheli zokuthula ezimbili ezidabuka eJordan zidedelwe ngabathumbi bazo baseSudan, ngemuva kwezinsuku ezingu-136 zithunjiwe.
"Baphephile," kusho okhulumela inhlangano i-Unamid u-Aicha Elbasri.
U-Elbasri uthi kungokokuqala ukuthi abasebenzi babo bathunjwe isikhathi eside njenga lesi.
Kungekudala laba bazobhekisa amabombo ekhaya eJordan, bathunjwa mhlaka-20 Agasti, besedolobheni iKebkabiya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Udlame lusuka obandlululweni - Zuma
2013-02-15 10:01
Johannesburg - Udlame olukhona emphakathini lwasukela esikhathini sikahulumeni wobandlululo, kusho uMengameli Jacob Zuma ngoLwesihlanu.
"Angicabangi ukuthi isizwe sivele sivuke sesingabantu abanodlame nje. Udlame lungenxa yobandlululo. Uhlelo lobandlululo lwaluhambisana nodlame. Lwalunodlame ngalendlela yokuthi ngisho noma nibhikisha ngokuthula babenilahla phansi ngenhlamvu," kusho uZuma etshela isidlo sasekuseni esihlelwe yiphephandaba iThe New
Age.
"Lokhu kudala ukuthi abantu ababecindezelwe basebenzise udlame."
UZuma uthe i-African National Congress yayiyinhlangano engenalo udlame. Kodwa-ke, ngenxa yokuchukuluzwa nguhulumeni wobandlululo, inhlangano yaphoqeleka ukuba ingazithambisi.
"Uma ngenza isibonelo nje ngababhikishi, babhikisa vele sebesemqondweni wokuthi uma benza njalo bazodutshulwa ngakho basuke bekulungele ukususa uthuthuva njalo uma kunemibhikisho," kusho uZuma.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isahluko Seshumi Nesithupha
Umyalezo Wethemba Ezithunjweni Ezidangele
KWAKUYINKATHI yokuphelelwa ithemba emlandweni kaJuda. Abantu besivumelwano sikaNkulunkulu babethathwe ngendlov’ iyangena ezweni lakubo futhi manje base behlupheka ekuthunjweni eBabiloni. Kuyavunywa, babenayo inkululeko yokwenza imisebenzi evamile. (Jeremiya 29:4-7) Abanye bafunda amakhono athile noma bangena kwezebhizinisi.* (Nehemiya 3:8, 31, 32) Noma kunjalo, kwakungelula ukuphila kwezithunjwa ezingamaJuda. Zazigqilaziwe, ngokwenyama nangokomoya. Ake sibone ukuthi kanjani.
2 Ngesikhathi amabutho aseBabiloni echitha iJerusalema ngo-607 B.C.E., enza okungaphezu kokucoboshisa isizwe; aqeda nokukhulekela kweqiniso. Aphundla ithempeli likaJehova futhi alichitha, aphazamisa ilungiselelo labapristi ngokuthumba abanye esizweni samaLevi futhi babulala abanye. Njengoba yayingasekho indlu yokukhulekela, lingasekho ne-altare, nohlelo lwabapristi lungasekho, amaJuda ayengasakwazi ukunikela ngemihlatshelo kuNkulunkulu weqiniso njengoba kwakusho uMthetho.
3 AmaJuda athembekile ayesengayigcina imikhuba yenkolo yawo ngokuba asoke futhi alandele uMthetho ngezinga ayengenza ngalo. Ngokwesibonelo, ayengakugwema ukudla okwakwenqatshelwe futhi agcine iSabatha. Kodwa ngokwenza kanjalo, ayezifaka engozini yokuhlekwa abathumbi bawo, ngoba abantu baseBabiloni babebheka imikhuba yenkolo yamaJuda njengewubulima. Isimo sokudangala kwezithunjwa singabonakala emazwini omhubi: “Ngasemifuleni yaseBabiloni—sahlala phansi khona. Futhi sakhala lapho sikhumbula iZiyoni. Salengisa amahabhu ethu ezihlahleni zikabhabhulini phakathi kwalo. Ngoba labo ababesithumbile basicela lapho ukuba sisho amazwi engoma, nalabo ababesihleka insini—basicela amazwi enjabulo: ‘Sihlabeleleleni enye yezingoma zaseZiyoni.’”—IHubo 137:1-3.
4 Izithunjwa ezingamaJuda zazingaphendukela kubani-ke ukuze zithole induduzo? Induduzo zazingayitholaphi? Zazingeke ziyithole nhlobo ezizweni ezingomakhelwane! Zonke zazingenawo amandla okubhekana namabutho aseBabiloni, futhi eziningi zaziwazonda amaJuda. Kodwa lalikhona ithemba. UJehova, lowo ayemhlubukile ngesikhathi esakhululekile, ngomusa wawanikeza isimemo esijabulisayo ngisho noma ayethunjiwe.
“Wozani Emanzini”
5 Ngo-Isaya, uJehova ukhuluma ngokusasiprofetho nezithunjwa ezingamaJuda eBabiloni: “We nina nonke enomileyo! Wozani emanzini. Nani eningenayo imali! Wozani, nithenge nidle. Yebo, wozani, nithenge iwayini nobisi, yebo, ngaphandle kwemali nangaphandle kwentengo.” (Isaya 55:1) La mazwi aqukethe ulimi olungokomfanekiso. Ngokwesibonelo, cabanga ngesimemo esithi: “Wozani emanzini.” Ngeke kuphilwe ngaphandle kwamanzi. Ngaphandle kwalolu ketshezi oluyigugu, thina bantu singaphila cishe isonto elilodwa kuphela. Ngakho, kuyafaneleka ukuba uJehova asebenzise amanzi njengesingathekiso esichaza ithonya amazwi akhe ayoba nalo ezithunjweni ezingamaJuda. Umyalezo wakhe uyoziqabula, kuhle kwesiphuzo esibandayo ngosuku olushisayo. Uyozikhipha esimweni sazo sokucindezeleka, uqede ukomela kwazo iqiniso nokulunga. Futhi uyobanika ithemba lokukhululeka ekuthunjweni. Kodwa ukuze zizuze, izithunjwa ezingamaJuda kuyodingeka ziphuze umyalezo kaNkulunkulu, ziwulalelisise, futhi zenze njengoba usho.
6 UJehova uthi mabazitholele ‘newayini nobisi.’ Ubisi luqinisa imizimba esemisha futhi lusiza izingane zikhule. Amazwi kaJehova nawo ayoqinisa abantu bakhe ngokomoya futhi abenze bakwazi ukuqinisa ubuhlobo babo naye. Kuthiwani-ke kodwa ngewayini? Ngokuvamile iwayini lisetshenziswa ngezikhathi zobumnandi. EBhayibhelini, lihlotshaniswa nokuchuma nokujabula. (IHubo 104:15) Ngokutshela abantu bakhe ukuba ‘bathenge iwayini,’ uJehova ubaqinisekisa ngokuthi ukubuyela kwabo ngenhliziyo ephelele ekukhulekeleni kweqiniso kuyobenza ‘bajabule nje kuphela.’—Duteronomi 16:15; IHubo 19:8; IzAga 10:22.
7 Yeka ukuthi uJehova ubonisa isihe kanjani ngokunikeza amaJuda athunjiwe ukuqabuleka okunjalo ngokomoya! Isihawu sakhe siphawuleka nakakhulu uma sikhumbula umlando wamaJuda wokungezwa nokuvukela. Awawufanelekele umusa kaJehova. Nokho, umhubi uDavide wabhala emakhulwini eminyaka ngaphambili: “UJehova unesihe futhi unomusa, uyephuza ukuthukuthela futhi uchichima umusa wothando. Ngeke aqhubeke esola kuze kube phakade, futhi ngeke ahlale ecasukile njalonjalo.” (IHubo 103:8, 9) Kunokuba abalahle abantu bakhe, uJehova uthatha isinyathelo sokuba babuyisane naye. Ngempela, unguNkulunkulu ‘ojabula ngomusa wothando.’—Mika 7:18.
Ukwethemba Okungafanele
8 Kuze kube manje amaJuda awakathembeli ngokugcwele kuJehova ukuze asindiswe. Ngokwesibonelo, lingakawi iJerusalema, ababusi balo babebheka ezizweni ezinamandla ukuze bathole ukusekelwa, okwakufana nokuthi bafeba neGibithe neBabiloni. (Hezekeli 16:26-29; 23:14) Ngesizathu esihle, uJeremiya wabaxwayisa: “Iqalekisiwe indoda engumqemane ebeka ithemba layo kumuntu wasemhlabeni futhi empeleni yenze inyama ibe yingalo yayo, futhi enhliziyo yayo ifulathela uJehova.” (Jeremiya 17:5) Kodwa, yilokho kanye abantu bakaNkulunkulu abakwenzayo!
9 Manje bagqilazwe esinye sezizwe ababethembele kuzo. Ingabe basifundile isifundo? Kungenzeka ukuthi abaningi abasifundanga, ngoba uJehova uyabuza: “Kungani niqhubeka nikhokha imali ngalokho okungesona isinkwa, futhi kungani nikhandlekela lokho okungaphumeli ekwanelisekeni?” (Isaya 55:2a) Uma amaJuda ayizithunjwa ethembela kothile ngaphandle kukaJehova, ‘akhokha imali ngalokho okungesona isinkwa.’ IBabiloni ngeke neze liwadedele, kwazise linenqubo yokungazidedeli izithunjwa zalo ziphindele ekhaya. Eqinisweni, iBabiloni nababusi balo, ezentengiselwano zalo, nokukhulekela kwalo kwamanga, akunakuwenzela lutho amaJuda athunjiwe.
10 UJehova uncengisisa abantu bakhe: “Ngilalelisiseni, nidle okuhle, futhi umphefumulo wenu mawuthole injabulo enkulu ngokukhuluphala. Thambekisani indlebe yenu nize kimi. Lalelani, umphefumulo wenu uzoqhubeka uphila, futhi ngokushesha ngizokwenza nani isivumelwano saphakade ngokuqondene nomusa wothando othembekile engawunika uDavide.” (Isaya 55:2b, 3) Ithemba abanalo laba bantu abangondlekile kahle ngokomoya likuJehova kuphela, lowo manje okhuluma nabo ngo-Isaya ngokusasiprofetho. Ukuphila kwabo kuxhomeke ekulaleleni umyalezo kaNkulunkulu, ngoba uthi uma benza kanjalo, ‘umphefumulo wabo uzoqhubeka uphila.’ Yisiphi-ke kodwa lesi “sivumelwano saphakade” uJehova ayosenza nalabo abaphendukela kuye? Leso sivumelwano ‘siqondene nomusa wothando owanikwa uDavide.’ Emakhulwini eminyaka ngaphambili, uJehova wathembisa uDavide ukuthi isihlalo sakhe sobukhosi sasiyoba “esimi ngokuqinile kuze kube phakade.” (2 Samuweli 7:16) Ngakho, lesi “sivumelwano saphakade” okukhulunywa ngaso lapha siphathelene nokubusa.
Indlalifa Yaphakade YoMbuso Omi Phakade
11 Kuyavunywa, umqondo wombusi osohlwini lukaDavide ungase ubonakale uyimbudane kulezo zithunjwa ezingamaJuda. Zilahlekelwe izwe lazo ngisho nawubuzwe bazo! Kodwa kungokwesikhashana lokho. UJehova akasikhohliwe isivumelwano asenza noDavide. Kungakhathaliseki ukuthi kubonakala kungenakwenzeka kangakanani kumuntu, injongo kaNkulunkulu ngoMbuso wohlu lukaDavide oyoma phakade iyophumelela nakanjani. Kodwa kanjani futhi nini? Ngo-537 B.C.E., uJehova ukhulula abantu bakhe ebugqilini baseBabiloni futhi abaphindisele ezweni labo. Ingabe umphumela walokhu uba ukumiswa kombuso ohlala phakade? Cha, bayaqhubeka bekhonza ngaphansi komunye umbuso wamaqaba, iMediya nePheresiya. “Izikhathi ezimisiwe” zokuba izizwe zibuse azikakapheli. (Luka 21:24) Njengoba kwakungasekho nkosi kwa-Israyeli, isithembiso uJehova asenza kuDavide siyohlala singagcwalisekile kuze kuphele amakhulu eminyaka.
12 Ngemva kweminyaka engaphezu kwengu-500 u-Israyeli ekhululiwe ekuthunjweni eBabiloni, uJehova wathatha isinyathelo esikhulu sokugcwalisa isivumelwano soMbuso lapho edlulisela ukuphila kweNdodana yakhe eyizibulo, ukuqala komsebenzi wakhe wokudala, kusuka enkazimulweni yasezulwini kuya esibelethweni sencasakazi engumJuda, uMariya. (Kolose 1:15-17) Lapho imemezela leso senzakalo, ingelosi kaJehova yatshela uMariya: “Le iyoba umuntu omkhulu futhi iyobizwa ngokuthi yiNdodana YoPhezukonke; uJehova uNkulunkulu uyoyinika isihlalo sobukhosi sikaDavide uyise, futhi iyobusa njengenkosi phezu kwendlu kaJakobe kuze kube phakade, futhi umbuso wayo ngeke ube nakuphela.” (Luka 1:32, 33) Ngakho uJesu wazalwa ohlwini lwasebukhosini bukaDavide futhi wathola ifa eliyigunya lobukhosi. Kwakuyothi angabekwa esihlalweni sobukhosi, uJesu abuse “kuze kube phakade.” (Isaya 9:7; Daniyeli 7:14) Ngakho, manje yayisivulekile indlela yokugcwaliseka kwesithembiso sokunikeza iNkosi uDavide indlalifa yaphakade, okwase kuyiminyaka eminingi uJehova asenza.
‘Umyali Emaqenjini Ezizwe’
13 Yini eyoyenza le nkosi yesikhathi esizayo? UJehova uthi: “Bheka! Ngimnike ukuba abe ufakazi emaqenjini ezizwe, abe umholi nomyali emaqenjini ezizwe.” (Isaya 55:4) Lapho uJesu ekhula, wayengummeleli kaJehova emhlabeni, engufakazi kaNkulunkulu ezizweni. Ngesikhathi ephila njengomuntu, inkonzo yakhe yayiqondiswe “ezimvwini ezilahlekile zendlu ka-Israyeli.” Kodwa, ngaphambi nje kokuba anyukele ezulwini, uJesu wathi kubalandeli bakhe: “Ngakho-ke hambani niyokwenza abantu bazo zonke izizwe babe abafundi . . . Bhekani! Nginani izinsuku zonke kuze kube isiphelo sesimiso sezinto.” (Mathewu 10:5, 6; 15:24; 28:19, 20) Ngakho, ngokuhamba kwesikhathi isigijimi soMbuso sayiswa kwabangemaJuda, futhi abanye babo bahlanganyela ekugcwalisekeni kwesivumelwano esenziwa noDavide. (IzEnzo 13:46) Ngale ndlela, ngisho nangemva kokufa kwakhe, ukuvuka kwakhe, nokwenyuka kwakhe, uJesu waqhubeka ‘engufakazi [kaJehova] emaqenjini ezizwe.’
14 UJesu futhi wayezoba “umholi nomyali.” Njengoba le ncazelo engokwesiprofetho yayishilo, lapho esemhlabeni uJesu wayamukela ngokugcwele imisebenzi yokuba kwakhe inhloko futhi wahola kuzo zonke izici, edonsa izixuku ezinkulu, ezifundisa amazwi eqiniso, futhi eveza izinzuzo ezitholwa yilabo abalandela ukuhola kwakhe. (Mathewu 4:24; 7:28, 29; 11:5) Wabaqeqesha ngokuphumelelayo abafundi bakhe, wabacijela ukuba baqale umkhankaso wokushumayela owawubahlalele. (Luka 10:1-12; IzEnzo 1:8; Kolose 1:23) Eminyakeni nje emithathu nengxenye, uJesu wabeka isisekelo sebandla elinobunye, nelomhlaba wonke elinezinkulungwane zamalungu avela ezinhlangeni eziningi! ‘Ngumholi nomyali’ wangempela owayengafeza umsebenzi omkhulu kangaka.*
15 Labo abaqoqelwa ebandleni lobuKristu lekhulu lokuqala babegcotshwe ngomoya ongcwele kaNkulunkulu, futhi babenethemba lokuba ababusi kanye noJesu eMbusweni wakhe wasezulwini. (IsAmbulo 14:1) Kodwa isiprofetho sika-Isaya sidlulela ngale kwezinsuku zokuqala zobuKristu. Ubufakazi bubonisa ukuthi uJesu Kristu waze waqala ngo-1914 ukubusa njengeNkosi yoMbuso kaNkulunkulu. Ngemva nje kwalokho, phakathi kwamaKristu agcotshiwe emhlabeni kwaphakama isimo esasifana ngezici eziningi nesamaJuda ayethunjiwe ngekhulu lesithupha B.C.E. Eqinisweni, lokho okwenzeka kulawo maKristu kuwukugcwaliseka okukhulu kwesiprofetho sika-Isaya.
Ukuthunjwa Nokukhululwa Kwanamuhla
16 Ukubekwa kukaJesu esihlalweni sobukhosi njengeNkosi ngo-1914 kwaphawulwa usizi lwezwe olwalungakaze lube khona. Kungani? Kungoba lapho uJesu eba iNkosi, waxosha uSathane nezinye izidalwa zomoya ezimbi ezulwini. Wathi angavalelwa emhlabeni, uSathane waqala ukulwa nabaseleyo babangcwele, insali yamaKristu agcotshiwe. (IsAmbulo 12:7-12, 17) Umvuthwandaba waba ngo-1918 lapho umsebenzi wokushumayela obala ucishe uma futhi izikhulu ze-Watch Tower Society zigqunywa ejele ngamacala amanga okuvukela umbuso. Ngale ndlela, izinceku zikaJehova zanamuhla zathunjwa ngokomoya, okusikhumbuza ukuthunjwa okungokoqobo kwamaJuda asendulo. Sasisikhulu isihlamba esasiphezu kwawo.
17 Nokho, isimo sokuthunjwa kwezinceku zikaNkulunkulu ezigcotshiwe asithathanga isikhathi eside. Ngo-March 26, 1919, izikhulu ezaziboshiwe zadedelwa, kwathi kamuva esulwa wonke amacala ezazibekwe wona. UJehova wathulula umoya ongcwele kubantu bakhe abakhululiwe, wabafaka umfutho wokwenza umsebenzi owawungaphambili. Ngentokozo, bamukela isimemo sokuba ‘bathathe amanzi okuphila.’ (IsAmbulo 22:17) Bathenga “iwayini nobisi ngaphandle kwemali nangaphandle kwentengo” futhi baqiniswa ngokomoya beqiniselwa ukwanda okukhulu okwakuzoba khona, lokho insali egcotshiwe eyayingazange ikubone kusengaphambili.
Isixuku Esikhulu Sigijimela Kwabagcotshiwe BakaNkulunkulu
18 Abafundi bakaJesu banamathemba amabili. Elokuqala, “umhlambi omncane” wabangu-144 000 usuqoqiwe—amaKristu agcotshiwe angamaJuda nangawabeZizwe ‘angu-Israyeli kaNkulunkulu’ futhi anethemba lokubusa noJesu eMbusweni wakhe wasezulwini. (Luka 12:32; Galathiya 6:16; IsAmbulo 14:1) Elesibili, kulezi zinsuku zokugcina, “isixuku esikhulu” ‘sezinye izimvu’ sizivezile. Sinethemba lokuphila phakade emhlabeni oyipharadesi. Lungakagqashuki usizi olukhulu, lesi sixuku—elinganqunywanga kusengaphambili inani laso—sisebenzisana nomhlambi omncane, futhi womabili la maqembu akha ‘umhlambi owodwa’ ongaphansi ‘kukamalusi oyedwa.’—IsAmbulo 7:9, 10; Johane 10:16.
19 Ukuqoqwa kwalesi sixuku esikhulu kungabonakala kula mazwi esiprofetho sika-Isaya: “Bheka! Uyobiza isizwe ongasazi, nalabo besizwe abangakwazi bayogijimela kuwe, ngenxa kaJehova uNkulunkulu wakho, nangenxa yoNgcwele ka-Israyeli, ngoba uyobe ekwenze waba muhle.” (Isaya 55:5) Eminyakeni eyalandela ukukhululwa kwayo ekuthunjweni ngokomoya, insali egcotshiwe ekuqaleni yayingaqondi ukuthi ngaphambi kwe-Armagedoni, yayiyoba nesandla ekuletheni “isizwe” esikhulu ekukhulekeleni uJehova. Kodwa njengoba isikhathi sasiqhubeka, abantu abaningi abanhliziyo ziqotho ababengenalo ithemba lasezulwini baqala ukuzihlanganisa nabagcotshiwe futhi bakhonza uJehova ngentshiseko efana neyabagcotshiwe. Lezi zifiki zaphawula isimo sabantu bakaNkulunkulu esenziwe saba sihle, zaqaphela ukuthi uJehova wayephakathi kwabo. (Zakariya 8:23) Ngawo-1930, abagcotshiwe baqonda ukuthi lingobani ngempela leli qembu elalanda phakathi kwabo. Baqonda ukuthi babesahlalelwe umsebenzi omkhulu wokubutha. Isixuku esikhulu sasiphuthuma sizozihlanganisa nabantu bakaNkulunkulu besivumelwano, futhi ngesizathu esihle.
20 Ngosuku luka-Isaya, kwaphuma lesi simemo: “Funani uJehova, esatholakala. Mbizeni eseseduze.” (Isaya 55:6) Osukwini lwethu, la mazwi ayafaneleka, kokubili kulabo abakha u-Israyeli kaNkulunkulu nasesixukwini esikhulu esandayo. Isibusiso sikaJehova sinemibandela, kanti nesimemo sakhe asihlali njalo. Manje yisikhathi sokufuna umusa kaNkulunkulu. Lapho kufika isikhathi sikaJehova sokwahlulela, kuyobe sekwephuze kakhulu. Ngakho, u-Isaya uthi: “Umuntu omubi makashiye indlela yakhe, nomuntu olimazayo imicabango yakhe; makabuyele kuJehova, oyoba nesihe kuye, nakuNkulunkulu wethu, ngoba uyothethelela kakhulu.”—Isaya 55:7.
21 Inkulumo ethi “makabuyele kuJehova” isikisela ukuthi labo okudingeka baphenduke babenobuhlobo noNkulunkulu ngaphambili. Le nkulumo isikhumbuza ukuthi izici eziningi zale ngxenye yesiprofetho sika-Isaya zisebenza ezithunjweni ezingamaJuda eBabiloni kuqala. Emakhulwini eminyaka ngaphambili, okhokho balezi zithunjwa bathi babezimisele ukulalela uJehova lapho bethi: “Kuyinto engacabangeki, ukuba sishiye uJehova ukuze sikhonze abanye onkulunkulu.” (Joshuwa 24:16) Umlando ubonisa ukuthi le “nto engacabangeki” yenzeka—kaningi! Ukuntula ukholo kwabantu bakaNkulunkulu yikona okubenza babe izithunjwa eBabiloni.
22 Kuzokwenzekani uma bephenduka? Ngo-Isaya, uJehova uthembisa ukuthi “uyothethelela kakhulu.” Futhi uyanezela: “‘Ngoba imicabango yenu akuyona imicabango yami, nezindlela zami akuzona izindlela zenu,’ kusho uJehova. ‘Ngoba njengoba nje amazulu ephakeme kunomhlaba, kanjalo izindlela zami ziphakeme kunezindlela zenu, nemicabango yami kunemicabango yenu.’” (Isaya 55:8, 9) UJehova uphelele futhi imicabango nezindlela zakhe kuphakeme ngendlela engenakufinyeleleka. Ngisho nesihe sakhe siphakeme ngendlela thina bantu esingasoze safika kuyo. Cabanga: Lapho sithethelela omunye umuntu, kusuke kuyindaba yesoni esithethelela esinye. Sisuke siqaphela ukuthi nathi ngokushesha nje kuzodingeka ukuba omunye umuntu asithethelele. (Mathewu 6:12) Kodwa uJehova, yize kungadingeki nanini athethelelwe, uthethelela “kakhulu”! Ngempela, unguNkulunkulu womusa omkhulu wothando. Futhi ngesihe sakhe uJehova uvula amasango ezikhukhula asemazulwini, athulule izibusiso kulabo ababuyela kuye ngezinhliziyo zabo zonke.—Malaki 3:10.
Izibusiso Zalabo Ababuyela KuJehova
23 UJehova uthembisa abantu bakhe: “Njengoba nje imvula ethululekayo yehla, neqhwa, kuvela emazulwini futhi kungabuyeli kuleyo ndawo kungazange empeleni kuwumatise umhlaba kuwenze ukhiqize futhi uhlume, futhi impela ohlwanyelayo anikwe imbewu, nodlayo isinkwa, liyoba njalo nezwi lami eliphuma emlonyeni wami. Ngeke libuyele kimi lingabanga namiphumela, kodwa ngokuqinisekile liyokwenza lokho engikujabulelayo, futhi liyophumelela ngokuqinisekile kulokho engilithumele kona.” (Isaya 55:10, 11) Konke akushoyo uJehova kuyogcwaliseka nakanjani. Njengoba nje imvula neqhwa okwehla kuvela esibhakabhakeni kuyifeza injongo yako yokumatisa umhlaba kuvele izithelo, nezwi likaJehova eliphuma emlonyeni wakhe lithembeke ngokuphelele. Lokho akuthembisile kuyogcwaliseka—kumnyama kubomvu.—Numeri 23:19.
24 Ngakho, uma amaJuda elalela amazwi angokwesiprofetho atshelwa wona ngo-Isaya, nakanjani ayoyithola insindiso ayithenjiswe uJehova. Ngenxa yalokho, ayothola intokozo enkulu. UJehova uthi: “Niyophuma ngokujabula, futhi niyongeniswa ngokuthula. Izintaba namagquma kuyokwenama phambi kwenu ngokukhamuluka kwenjabulo, nayo kanye imithi yasendle yonke iyoshaya ihlombe. Esikhundleni sehlozi lameva kuyomila umjunipha. Esikhundleni sembabazane kuyomila umbomvana. Kuyoba yinto ewudumo kuJehova, isibonakaliso saphakade esingeke sinqunywe.”—Isaya 55:12, 13.
25 Ngo-537 B.C.E., izithunjwa ezingamaJuda zaphuma ngempela eBabiloni zijabula. (IHubo 126:1, 2) Lapho zifika eJerusalema, zathola izwe ligcwele amahlozi ameva nezimbabazane—khumbula, kwase kuphele amashumi eminyaka izwe liyincithakalo. Kodwa abantu bakaNkulunkulu ababuyiselwe ezweni labo manje bangasiza ekwenzeni izinguquko ezinhle! Imithi emikhulu, njengemijunipha nombovana, iyamila esikhundleni sameva nezimbabazane. Isibusiso sikaJehova sibonakala ngokushesha njengoba abantu bakhe bemkhonza “ngokukhamuluka kwenjabulo.” Kunjengokungathi izwe ngokwalo liyajabula.
26 Ngo-1919 insali yamaKristu agcotshiwe yakhululwa ekuthunjweni okungokomoya. (Isaya 66:8) Kanye nesixuku esikhulu sezinye izimvu, manje ikhonza uNkulunkulu ngokujabula epharadesi elingokomoya. Njengoba ingangcolisiwe ithonya leBabiloni, inesimo sokwamukelwa, “into ewudumo” kuJehova. Ukuchuma kwayo ngokomoya kukhazimulisa igama lakhe futhi kumphakamise njengoNkulunkulu wesiprofetho seqiniso. Lokho uJehova ayenzele kona kubonisa ukuthi unguNkulunkulu, futhi kuwubufakazi bokwethembeka kwakhe ezwini lakhe nobesihe sakhe kwabaphendukayo. Kwangathi bonke abaqhubeka ‘bethenga iwayini nobisi ngisho nangaphandle kwemali nangaphandle kwentengo’ bangakujabulela ukumkhonza kuze kube phakade!
[Imibhalo yaphansi]
Kutholakale amagama amaningi amaJuda emibhalweni yezamabhizinisi eBabiloni lasendulo.
UJesu usaqhubeka engamele umsebenzi wokwenza abafundi. (IsAmbulo 14:14-16) Namuhla, amadoda nabesifazane abangamaKristu babheka uJesu njengoyiNhloko yebandla. (1 Korinte 11:3) Futhi ngesikhathi sikaNkulunkulu esifanele, uJesu uyoba “umholi nomyali” ngenye indlela, lapho eqondisa impi ewumnqamula-juqu ayobe elwa kuyo nezitha zikaNkulunkulu empini ye-Armagedoni.—IsAmbulo 19:19-21.
[Imibuzo Yesifundo]
1. Chaza isimo sezithunjwa ezingamaJuda eBabiloni.
2, 3. Ukuthunjwa kwakuthinta kanjani ukukhulekela uJehova kwamaJuda?
4. Kungani kwakuyoba yize ukubheka kwamaJuda kwezinye izizwe ukuze akhululwe, kodwa ayengaphendukela kubani ukuze athole usizo?
5. Abaluleke ngani amazwi athi “wozani emanzini”?
6. AmaJuda ayozuza kanjani uma ethenga “iwayini nobisi”?
7. Kungani siphawuleka isihawu sikaJehova ezithunjweni, futhi sisifundisani ngaye?
8. AmaJuda amaningi athembelephi, naphezu kwasiphi isixwayiso?
9. AmaJuda amaningi ‘ayikhokha’ kanjani “imali ngalokho okungesona isinkwa”?
10. (a) UJehova uyowavuza kanjani amaJuda athunjiwe uma emlalela? (b) Yisiphi isivumelwano uJehova ayesenze noDavide?
11. Kungani izithunjwa eziseBabiloni zingase zikubone kuyimbudane ukugcwaliseka kwesithembiso sikaNkulunkulu kuDavide?
12. Yisiphi isinyathelo uJehova asithatha sokugcwalisa isivumelwano soMbuso asenza noDavide?
13. UJesu waba kanjani “ufakazi emaqenjini ezizwe” phakathi nenkonzo yakhe nangemva kokwenyuka kwakhe?
14, 15. (a) UJesu wazibonisa kanjani ‘engumholi nomyali’? (b) Abalandeli bakaJesu bekhulu lokuqala babenaliphi ithemba?
16. Yiluphi usizi olwalandela ukubekwa kukaJesu esihlalweni sobukhosi ngo-1914?
17. Isimo sabagcotshiwe sashintsha kanjani ngo-1919, futhi babe sebeqiniswa kanjani?
18. Yimaphi amaqembu amabili atholakala phakathi kwabafundi bakaJesu Kristu, futhi akhani namuhla?
19. “Isizwe” u-Israyeli kaNkulunkulu owawungasazi siye sasabela kanjani esimemweni saleso sizwe esingokomoya?
20. (a) Osukwini lwethu, kungani kuphuthuma ‘ukufuna uJehova,’ futhi ufunwa kanjani? (b) UJehova uyosabela kanjani kulabo abamfunayo?
21. Isizwe sakwa-Israyeli siye sazibonakalisa kanjani singathembekile esinqumweni esathathwa okhokho baso?
22. Kungani uJehova ethi imicabango nezindlela zakhe ziphakeme kakhulu kunezabantu?
23. UJehova ukufanekisa kanjani ukuqiniseka kokugcwaliseka kwezwi lakhe?
24, 25. Yiziphi izibusiso ezizotholwa izithunjwa ezingamaJuda ezenza ngokuvumelana nomyalezo kaJehova ngo-Isaya?
26. Yisiphi isimo esibusisekile abantu bakaNkulunkulu abasijabulelayo namuhla?
[Isithombe ekhasini 234]
AmaJuda omile ngokomoya amenywa ukuba ‘eze emanzini’ futhi ‘athenge iwayini nobisi’
[Isithombe ekhasini 239]
UJesu wazibonakalisa ngokwakhe ukuthi ‘ungumholi nomyali’ emaqenjini ezizwe
[Izithombe ekhasini 244]
“Umuntu omubi makashiye indlela yakhe”


text:
Ngangingaqondile ukubulala - Isosha
2013-01-29 12:01
Cape Town - Owokudabuka e-Uganda nowangena ebusosheni eseyingane, utshele inkantolo yeNkulu eKapa wathi wayengaqonile ukubulala usozigidi uPreben Povlsen, ambulala ngo-2008.
Iphephandaba iCape Times libike lathi uFrancis Kimeze, 38, uvele ngaphambi kwenkantolo enabanye ababili, mayelana nokubulawa kukaPovlsen, owabulawa esemzini wakhe eGordon's
Bay, ngoJanuwari.
UPovlesn watholakala egwazwe amanxeba angu-51, futhi eshisiwe.
UKimeze uthule ubufakazi wathi uPovlsen wambamba ebhema nabangane bakhe egalaji lakwakhe, uthi kwabe sekuqala ingxabano wase emgwaza.
"Angazi kwenzeka kanjani, ngangisaba. Angazi nokuthi ngingachaza ngithini."
"Kwaba yiphutha lami, ngafundiswa ukuthi ngingalwi nabantu."
UKimeze utshele inkantolo ukuthi wagcina ukubulala umuntu ngo-1994, ngesikhathi eyingxenye yeRwandese Patriotic
Front, eyabe imthumbile ukuthi abe yisosha, kusukela esayingane.
Icala liyaqhubeka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Bakhale kuhulumeni abesifazane e-Uganda
2012-06-14 13:50
Kampala - Abesifazane abangaphezu kuka-100 bayashona njalo uma bebeletha e-Uganda, lokhu sekwenze izishoshovu zabesifazane zahambela eNkantolo eNkulu yezwe ngenhloso yokuphoqa uhulumeni ukuthi enze ngcono isimo sezibhedlela bemitholampilo.
Izishoshovu zithi amaJaji kumele aqinisekise ukuthi abesifazane bezwe bayavikeleka kanjalo namalungelo abo uma bebeletha ayavikeleka.
INkantolo yoMthethosisekelo ithe lolu wudaba lokugingidwa ngosopolitiki bezwe hhayi izinkantolo.
"Sifuna ukusho ukuthi uma kushona owesifazane osuke ebeletha lokho kungukubulala ilungelo lakhe," kusho uNoor Musisi wenhlangano iCentre for Health,
Human Rights and Development, eKampala.
Kuthiwa okungenani abesifazane abangu-16 abasuke bebeletha bayashona njalo ngosuku, lokhu kwenzeka kakhulu ezindaweni ezisemakhaya.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Uboshiwe obanjwe namakhebula
2013-01-23 16:33
Johannesburg - Ikhalelwe ngamasongo kaSigonyela indoda ebanjwe namakhebula akwaTelkom, angaba yinani lika-R60 000.
Umsolwa ubanjwe eseQueenstown, kusho amaphoyisa ase-Eastern Cape, ngoLwesithathu.
Umsolwa oneminyaka engu-48 ubudala, ubanjwe ezama ukudayisa lamakhebula endaweni edayisa izinsimbi, kusho uLieutenant-Colonel Pumzile Makaula.
Amakhebula ebiwe endaweni yase-Elliot, umsolwa ugqunywe esitokisini samaphoyisa, kulindeleke aye enkantolo ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UZuma uzobuya engumnqobi eMangaung - Umbiko
2012-12-13 08:30
Johannesburg - Ukwamukela kukaKgalema Motlanthe ukungenela umjaho wesobumengameli ku-ANC ngeke kusayishintsha imiphumela yokuthi ngubani uzophuma phambili, kusho umhlaziyi wezepolitiki uSteven Friedman.
“Ngicabanga ukuthi noMotlanthe uyakwazi lokho...amagatsha amaningi athwele uMengameli Jacob Zuma ngeqoma,” esho ngesikhathi kudingidwa eyaseMangaung eConstitution Hill.
“Okuzoshintsha ukuthi manje njengoba sekukhona ophikisayo, abantu abazohambela iMangaung nabazozibuza ukuthi ngabe abanye abantu noma amaqeqebana ezithunywa amele yini ukuba khona noma cha."
Uqhube ngokuthi ukwamukela kukaMathews Phosa noFikile Mbabula ukungenela lo mjaho kuzohlola ukuthi uNobhala Jikelele we-ANC uGwede Mantashe unamandla amangakanani.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Amasosha abulale 5 eNigeria
2012-12-28 14:33
Kaduna - Amasosha aseNigeria abulale abantu abayishlanu abasolwa ngokuba yizihonga ashaqa izibhamu neziqhumane edolobheni elisenyakatho iKaduna, kusho umbutho wezempi ngoLwesihlanu.
Okhulumela umbutho uColonel Sani Usman uthe kuphinde kwalimala amalungu amabili okusolakala ukuthi ngaweBoko Haram kulokhu kuhlasela.
"Sithe sifika ngasefemini kwakhona abavulela ngenhlamvu, amasosha aphikelela khona athola iziqhumane."
Amasosha abe esecekela phansi ifemu okwakhiwa kuyona iziqhumane, athatha izibhamu neziqhumane nezinye izinsiza zokwenza iziqhumane.
- Landela
IzindabaNews24 kuTwitter
- Sapa - AFP


text:
Banukelwa yijele abasabisa ngamabhomu
2012-09-17 12:05
Cape Town - Ukwesabisa ngebhomu okwenzeke esiteshini sesitimela eMaitland, kudale ukuthi kuphazamiseke ukuhamba kwezitimela edolobheni iKapa ngoMsombuluko, kusho abakwaMetrorail.
Isikhulu esiphezulu enkampanini uMthuthuzeli Swart uthe balunywe indlebe batshelwa ukuthi abaphenye kujantshi kunebhomu ecushiwe.
Amaphoyisa awatholanga lutho oluyiziqhumane, ukusebenza kwezitimela kuphazamisekile kwaze kwaqala ngezithuba zawo-07:05.
"Siyakugxeka ukuphazanyiswa komsebenzi...lezi zikhohlakali eziphazamisayo kumele zinqandwe ngokushesha," kusho uSwartz.
Sekukhishwe umehlokaboni ka-R25 000 ozonikwa loyo ozompimpa laba abaqamba amanga basabise ngamabhomu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
I-NFP izimisele ngokubusa eKZN
2013-02-25 08:34
Mayibongwe Maqhina, The Witness
Durban - Uma izinto zihamba ngokwezifiso zeNational Freedom Party, leli qembu kungase kwenzeke libuse iKwaZulu-Natal uma sekungukhetho lwezobumengameli ngonyaka ozayo.
Iqembu lithe uma lihluleka ukuketula i-ANC, lihlela ukushenxisa i-IFP kube yilona eliyiqembu eliphikisayo.
Umholi weNFP leader uZanele Magwaza-Msibi wethule ngokusemthethweni izinhlelo zeqembu ngesikhathi ligubha iminyaka emibili lasungulwa ePrincess Magogo Stadium, KwaMashu, eThekwini.
UMagwaza-Msibi uphinde wathi i-NFP ifuna amavoti angu-1,8 million okhethweni oluzayo, besuka ku-1,2 million elawuthola ngo-2011, ukuze ikwazi ukuba nezwi elizwakalayo esiShayamthetho sesifundazwe.
Umholi we-IFP esiShayamthetho uBlessed Gwala ukuhleke usulu ukuphawula kukaMagwaza-Msibi.
“Kuyihlaya ukuthi i-NFP ingase ibuse lesi sifundazwe, angisayiphathi eyokuthi ibe yiqembu eliphikisayo elihamba phambili," kusho uGwala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
UVV uchitha eyeSupersport
2012-04-13 16:25
Johannesburg - Imenenja yalowo obeqeqesha iKaizer Chiefs uVladimir Vermezovic oxoshwe ngoLwesine, ithi akulona iqiniso ukuthi uVV uzoya eqenjini iSport United, kusho imibiko ngoLwesihlanu.
U-Ivica Stankovic, usho kanjena ekhuluma neKickOff.
"Ngiyakuphika ukuthi sixoxisana neSuperSport United. Akaza nakanye sikhulume nabo, ayi ngisho emaphushweni," echaza.
Ngokusho kukaStankovic, uVermezovic, uzoqhubekanokuba kuleli laseNingizimu afrika okungenani kuze kuphele inyanga ka Ephreli.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
UMyeni uzolwela ijezi leBafana
2012-10-09 10:05
Johannesburg - Ngemuva kokudlala indima ebonakalayo ngesikhathi i-Orlando Pirates iqeda ukungashaywa kwe-University of Pretoria, uSifiso Myeni usekulungele ukuthola isikhala kuBafana Bafana, kubika iSowetan.
UMyeni ubaliwe esikwatini esizodlala imidlalo yobungani emibili nePoland, eNational Stadium
ngoLwesihlanu baphinde badlale neHarambee Stars eNairobi ezinsukwini ezine eziyolandela.
IPoland izosebenzisa lo mdlalo neBafana ukuzilungiselela owokuhlungelwa i-2014 Fifa World Cup nalapho bezobhekana khona neNgilandi ngo-Okthoba 16.
"Kuyinto enkulu kakhulu ukumela izwe lakho, ngiyajabula ngokuba yingxenye yesikwati esakhiwa ngumqeqeshi uGordon Igesund,"
kusho uMyeni.
"Angikholwa ukuthi yimina wonke lo osemele izwe.
"Ezinyangeni ezimbalwa ezedlule bengibukele ngisebhentshini kulandela ukulimala."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Amahlebezi akhomba uKalaba kuPirates
2012-11-14 08:17
Johannesburg - Isiqongwane somdlali waseZambia uRainford Kalaba kunamahlebezi okuthi uzoba nomhlangano nezikhulu ze-Orlando Pirates ezoxoxisana nazo ngenkontileka angase ayithole, kubika iKickOff.com.
UKalaba okuleli ngeNelson Mandela Challenge, abasiki bebunda bahabule umoya wokuthi angase athole ithuba lokuthamunda ngekusasa lakhe kumaBhakabhaka.
Lo mdlali, 26, odlalela iqembu elikhulu laseDemocratic Republic of
Congo iTP Mazembe, kodwa akwaziwa ukuthi inkontileka yakhe iphela nini.UKalaba wake wayamaniswa neMamelodi Sundowns, kodwa lokho akuzange kuthele zithelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
IMalawi iyilungele imibhikisho
2013-01-17 14:06
Blantyre - Amaphoyisa aqapha udweshu emphakathini ahlome ayizingovolo emigwaqeni esemadolobheni amakhulu eMalawi njengoba kulindeleke kube nombhikisho omelene noshintsho olunqala lokuzama ukwenza ngcono umnotho wezwe ukuze baphinde bakwazi ukuheha abatshalizimali.
EBlantyre naseMzuzu abazibonele bathi amaphoyisa atshalwe kuyona yonke imigudu okulindeleke ukuthi ababhikishi bayisebenzise.
ELilongwe nakhona kulindeleke ukuthi ababhikishi baphume ngobuningi babo.
Iningi labantu baseMalawi lithi kuzwela kakhulu kubona mayelana noshintsho kwezomnotho, noluhlongozwe nguMengameli Joyce Banda.
Lolu shintsho kuthiwa lwesekwa yi-International Monetary Fund.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kushiya omakadebona kuYotv yodumoComment on this story
NONHLANHLA MKHABELA
EMUVA kweminyaka eyishumi ethula izinhlelo zojahidada ku-Yotv, usekhumule amatomu uMusa Mthombeni.
Lo mfundi waseNyuvesi yaseWits owenza unyaka wesine ezifundweni zobudokotela uthi isizathu esikhulu sokushiya iYotv ngukuthi usefuna ukugxila kakhulu ezifundweni zakhe.
“Kubuhlungu ukushiya iYotv ngoba bekumnandi ukusebenza khona kodwa lokhu akusho ukuphela komhlaba, kusho ukuqala kwezinye izinto ezintsha empilweni yami,” kubeka uMusa.
UMusa uphinde ashayele uhlelo lwasemini kwiYFM iThe Reload aluqale nonyaka ngo-Ephreli, waqala ukuzwakala emsakazweni kwiVoice of Wits okuwumsakazo wenyuvesi afunda kuyona.
Lo methuli ozakhele udumo olukhulu kwi-Wild Room okuwuhlelo oluyingxenye yeYotv, uthi usijabulele isikhathi asihlale kulolu hlelo kodwa sekuyisikhathi sokuba agxile kwezinye izigaba zempilo yakhe.
“Njengamanje kukhona okunye engikuphekayo kodwa angizudalula lutho ngize ngibone kuphumelela,” kusho uMusa.
Uthi ukusebenza kwiYotv iminyaka eyishumi kumfundise lukhulu ngokuba umethuli kanti nakuba esethathekile nangomsakazo kodwa ithelevishini iyohlale ihamba phambili ngoba ukhulele kuyona.
Uthi uma evela amathuba okubuyela kwithelevishini emuva kokuphothula izifundo zakhe nesikhathi sivuma, nakanjani uzowasebenzisa.
Akujwayelekile ukuthi umuntu owenza izifundo zobudokotela azimbandakanye nezobumnandi kodwa uMusa uyakwenza lokhu ngoba ethi yindlela adalwe ngayo.
“Ngiyazithandela ukufunda kanjalo nokuchaza abantu. Kuwubumina lokhu yingakho ngikwazi ukuhlanganisa izifundo zami nomsebenzi wami,” kuchaza uMusa.
Ubonge ukwesekwa ngabalandeli bakhe kuze kube yimanje kanjalo nokugxekwa okwakhayo okumkhulisile wabe esebathembisa ukuthi abahlale belindele ngoba kukhulu azobazela nakho.
Akashiyi yedwa uMusa kulolu hlelo kodwa noKarabo Ntshweng naye obesehlalile kulona uzibeka phansi izintambo.
ISABC ithi isazobuyekeza izinhlelo zayo ukuze ibone ukuthi iyabadinga yini abethuli abasha abazongenela oMusa noKarabo kodwa okwamanje azikho izinhlelo ezibekiwe zenhlolokhono.
UMusa uzogcina ukubonakala kuYotv ekupheleni kwenyanga ephezulu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kumele ihlakazwe i-NYDA - Intsha ye-DA
2013-01-30 16:36
Johannesburg - Uphiko lwentsha eqenjini iDemocratic Alliance luphinde lwahlaba ikhwela luthi akuhlakazwe iNational
Youth Development Agency (NYDA), bese imali isetshenziselwa ezinye izinto.
NgoLwesibili, i-NYDA yacela ikomidi lePhalamende ukuthi liphindaphinde imali ekwanyelwa yona ,isuke ku-R1.08
billion iye ku-R376 million, kusho umholi we-DA uMakashule Gana.
"Phezu kokungasebenzi ngendlela kwe-NYDA, intsha ye-DA ikushayela ihlombe ukuchithwa kwesicelo. Sikholwa wukuthi kumele luhlakazwe lonke lolu phiko, kumele imali isetshenziselwe ukusiza abantu abasha bonke," kusho uGana.
Uma imali efunwa yi-NYDA ingasetshenziselwa uhlelo iYouth Wage Subsidy, ingaphezu kuka-10 162 imisebenzi engaphumelela.
"Lokhu ngabe kungukukhathalela izimpilo zentsha yazeNingizimu Afrika njengoba inhlangano igcwele amalungu e-ANC Youth League akhuthalele ukunothisa amaphakethe awo?" kubuza uGana
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kutholakale izizinda zezidakamizwa eGoli
2012-11-16 07:56
Johannesburg - Kubhadanywe izizinda ezimbili zokukhiqiza izidakamizwa eGoli ngoLwesine ebusuku, kusho amaphoyisa.
UCaptain Paul Ramaloko uthe umsolwa, 36, uboshwe ngesikhathi kugaselwa eRandburg.
"Sithole iziqukathi ezingu-42 500ml sezihlanganisiwe. Bezinoketshezi olusetshenziselwa ukwakha isidakamizwa esaziwa nge-magic mushroom," kusho uRamaloko.
Lolu ketshezi lungabiza u-R30m ngentengo yasemgwaqeni.
Umsolwa kulindeleke avele eNkantolo yeMantshi yaseRandburg kungekudala.
URamaloko uthe kwesinye isigameko kuboshwe abantu abathathu abangabokufika eRoodepoort.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Siyashuba isiteleka sabasemapulazini
2013-01-14 07:53
Johannesburg - UMnyango wezabaSebenzi uzimisele ngokungenelela ekutheni uxoxisane nazo zonke izinhlaka ezithintekayo ngodaba lwesiteleka sabasemapulazini, kusho uNgqongqoshe uMildred Oliphant.
Lokhu kuza ngemuva kokusabalala kwalesi siteleka ngoMsombuluko.
“Kade ngizama ukuthi kubuyelwe etafuleni kudingidwe ngalolu daba futhi.
“Kusukela kuqale unyaka, ngajuba ithimba eliholwa ngumqondisi jikelele ukuzama ukuthi izingxoxo zithele izithelo. Kube sengathi kukhona inqubekelaphambili isikhashana, kodwa konke kwaphinde kwabheda," esho.
Isitatimende sika-Oliphant siza ngemuva kokuthi iCongress of South African Trade Unions eWestern Cape imemezele ukuthi sizoshuba isiteleka ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA